url: =Dongtuak (Kawlgam) te ading thapiakna leh thungetna :: ZOMI DAILY\nposted on 4 August 2015 at 9:38 am Lomkholna: Disaster, News, Zomi\nHuihpi guahpi hangin nuntakna beilawh leh nekding dawnding akipan omna ding inn nangawng zong omnawnlo i mipih tampite ading lainatna tawh gamsung, gampua pan laizom ulehnau nulehpa akua maciat in itna leh veina lianpi tawh i mapannate thupi mahmah in Pasian muhna ah etlawm mahmah hi.\nHibang haksatna i tuah ciangin gamsung gampua aom ki pawlna tuamtuam, innkuan ciat pan leh mimal tung pan atawm atam ciloin huhna ki pianuam mahmah tase leh, amun agam ah thuvaihawm ding, thulehla ah a makai ding omkeileh zong lawhcin’na dingzah omtheilo ahih manin, tutung in thulehla khempeuh ong na vaihawm sak dingin GZA in “Disaster Relief Committee” ci-in tanupi ding, mapangpi ding i sehtheihpahna in hong thupi suah leh mipi ading in lungmuanhuai mahmah khat hong suak hi. Makai khempeuh tungah lungdamna hong pulaak ingh.\nTulaitak in hih haksatna in gamdang muntuamtuam aom, i zomipih sung bekhilo-in kawlmite akipan mitampi ii lungsim/lungtang hong sukkha mahmah in hong kidahpih mahmah leh hong ki khuangaihpih mahmah hi. Innkuan sung thungetna leh pawlpi tek pan in khitui ngaptui tampi tawh thu hong ngetsak ngekngek hi. Tua beklo-in mimal, innkuan, ki pawlna tuamtuam leh pawlpi khempeuh ii lainatna ciat tawh sumlepaai piakkhiatna, biakinn sung ah sumpi donna cih bangin i septheih i mapanpih theihbangin mapangna ki nei hi.\nHihbang haksatna i tuaklaitak-in i zomipih ten khutzep-in ki enlo-in, eimau mimal hihtheihna ciat pan i mapan na in i ki pumkhatna, i ki lainatpihna, i ki taisanhetlohnate hong musak-in Thupha ngah minam i hihna taktak hong phawksak leh hong kip sak hi.\nTua ahih manin hibang haksatna lianpi hun sungah khat leh khat tha ki pia ni, thu ki ngetsak ni, khazih thu-um mi ahihna meivak tangsak ni, a cimawh a kigilkial mite huh in anpia ni, hih in Khazih Zeisu nungzui man ihihna ahi hi. A haksa agenthei mite tungah summeet bawlna, mimal hamphatna ding peuhmah i hihkhakhetlo ding Topa mintawh aki hanthawn i hi hi.\nIh Topa Pasian in i gam i lei hong nosuah sak kik henla, gamsung teeng i zomipih i unau sanggamte cidam in nuam sa ta uh hen, cih i thungetna a hi hi.\nDeihsakna leh veina tawh,\nTopa’ leenggah huan sungah nasem,\nPrevious: Tulaai Leitung Thuthang Tuamtuam Updates August 3, 2015\nNext: Zomi League 2015 honpawi nuamtak kizo\nUS Oklahoma pan Lia Niang Sian Sung (Naulak) in hongnusia\nBum le ai tawh kipelhna ~ Lian Tuang


timestamp: atn

url: =Dr. Mercy Man Khan Niang Memorial Service bawlna Video :: ZOMI DAILY\nDr. Mercy Man Khan Niang Memorial Service bawlna Video\nposted on 1 October 2014 at 11:24 am Lomkholna: Dahpihna, News, ZAM, Zomi\nDr. Mercy Memorial Service, ZAM Hall, Malaysia (Part 1)\nInnteek thu zaksakna ~ Dr. Mercy Memorial Service (Part 2)\nZCMC pan thugenna ~ Dr. Mercy Memorial Service (Part 3)\nZAM pan thugenna ~ Dr. Mercy Memorial Service Part (4)\nRev. Thawng Ngaih Khup hehnep thugenna ~ Dr. Mercy Memorial Service Part (5)\nPasian nasem te’n si vuikei leh ~ Dr. Mercy Memorial Service (Part 6)\nZomi Association of Malaysia (ZAM) minam ading nasep pihngei Dr. Mercy Man Khan Niang hong nusiat dahpihna\nIh lamet loh laitakin Dr. Mercy Man Khan Niang in hong nusia cih thu ih zak ciangin amah athei mi khempeuhte lungsim hong phong kha vatlua ahih manin a nusiat a it mahmah a lawmpa Rev. Dr. Zam Khan Thang tawh kibangin ZAM zumpi panin kidah mahmah hi.\nDr. Mercy Man Khan Niang pen a veilo leh a itlo kua om ding hiam? A phawklo leh a ngailo kua om ding hiam? A diakin ZAM palaaite aa ding panin na phadiak hi. Bang hang hiam\ncileh Malaysia gam sungah ZAM makaihna tawh minam phattuamna ding amah tawh ma pang khawm in Term 2 sung vilvel azu ahaam nuaiah na kisem khawm hi a, gam thumna hong lensan khit hangin ama khutma leh ama khema nisimin Zumpi sungah muh ding om denlai hi.\nZomi numei teng deihsakna tawh a pattahna puankhuiset leh khi khilna khau a kipan khitang zong om lai-in, a sepna maban Zomi Women Organization (ZWO) zong tuni ciang dong kizomto lai hi. Numei khat ahihangin inn nasep bek tawh nitumlo ahihna kilang mahmah hi. Mite ngaihsut khak lohZolai kum 100 cin pawipi zong Malaysia ah nasia takin hong bawl khia a,Cope Centenary Jubilee (CCJ) pawipi zong ama geelna mah tawh Malaysia gamsung mahah hong lawhcing sak hi.\nMinam aa dingin a sep abawl tampi om a, Zomi zumpi tungah gilkial dangtakte neek ding dawn ding anlehtui lim nono a vaihawm banah Malaysia ah a om sungin a hun manpha mawk beisak hetlo in Zomi te maban ding hong vansak in, kongkhak kikhakte hong honsak khit banah lampi ih zuih ding hong sialsak hi. Tuate azuizo ding leh a zomtozo dingin Pasian in thupha hong pia tahen ci a tha ih kipiak ding leh ih ki hehnep siam tek ding a thupi hita hi.\nHi mah hi, ei a nungta lai Zomi te’n ih hih theih khat bek om hi. Ih makaite leh ih mipil masa tengin khat khit khat in hong nusiasia ta uh hi. “Mel kimuh kik ding haibang nangak ungh” cih niloh tawh kunkun a kahkah ding hilo a, amaute nasepna maban ih zoptoh ding leh kithutuak takin kal ih suankhop ding bek hita hi. En zong hih theih kinei tek a, tua teng gawm khawmin thasial hetloin mapang khawm ding hi hang cih tawh Malaysia Zomi Kipawlna (ZAM) zumpi panin Pa kiang hong zuatsan ih it mahmah Dr. Mercy Man Khan Niang phawkna tawh mikim ki hehnemin tha ih kipia hi.\nZAM makaihna tawh September 13, nitak nai 3pm pan 5pm kikal ZAM Hall ah phawkna hun bawlna zong kana nei uh hi.\nMinam ading na nasepih leh na mapan azom,\nPrevious: ZIUSA pan Khuado Thuphapuak\nNext: Pa Thang Lian Hau (Kum 50) in Dallas/ Fort Worth, TX. USA pan hong nusia\nZogam khuapi Tedim aa ding Col. Khen Za Moong in asepsak pawlkhat te\nTedim khuapi ah (10 March)\nPakistan pasal 4 in Malaysian numei khat ii sum suhsawm ~ ZD\nYangon khuasung akizang Gyo Phyu tuilak ah ektui kihel


url: =Khitui Gospel Movie nungak khat ~ Sia Do Khup :: ZOMI DAILY\nposted on 12 August 2021 at 9:44 pm Lomkholna: Dokhup, News, Zomi\nI minam sungah dongtuahna lianpi hong om ciangin a munmun panin kipang khawm ciat hi. Sianmang’ Hawmtel movie sunga hong kihelte lak panin Suih & Friends Foundation ten zong Ks.1,400,000 hong pia khia giap uh hi.\nHih kipawlna pen Suih Lun makaih hi a, Suih Lun i cih pen lasa siam bek hiloin itna veina tawh a kidim nungak manpha mahmah khat ahi hi. USA leh Zomite sungah vai lian tampitak ama tungtawnin kivaihawm hi. “Tapa 10 sang manphazaw” a cih taktak pawl ahi hi.\nAma talent lasiamna tawh a ngah sumte tawh Zogam ah meigong tagah tampitak ahuh lam ka theihpih hi. Kiniamkhiat mahmahin mi hau mahmah ahih manin movie bawl lai-in “Bawi, papi a thau khat kisam, nungak tangval tua zah kisam” ci-in a hun nai mahmah ciangin ka sawl zel a, “Sia, kizasak khol leng nuam ding hiven” a cih kawmkawmin hong lemsak zo veve lel hi.\nZomi ten hih bang nungak kizen khat i neih zenzen manin i angtang mahmah hi. Topa Pasian in Suih & Friends Foundation thupha pia hen la, mi tampi noptuamna hisak tawntung ta hen.\nTU SAWNG NASEPNA\nKHUATA LAMAH COVID LAANSIA\nTuitawh khua ah Covid 19 laansia mahmah a 100 val deuh kisit lakah 50 positive mawk uh hi. Cina 100 ai ding zatui kipaisak pah hi.\nZanni in ka neu lawm Tuikhiang Hausapa Dal Khat in Tonzang zato pan hong nusia a, a luang kipua khuan omlo ahih manin Tuitum han ah kivui hi. “Zawl aw oxygen hong khak in maw nak hak lua” hong ci a 40L bung nih i khak hiven hong paisan teitei hi. Khuata lamah hong suksia kik pian ahih manin dah huai mahmah lai hi.\nYANGON KHUAPI AH I NASEPNA\nAntang vai pen inn 500 in hong siau a, i budget in cin lo ahih manin Pastorte tawh kikumin a hithei zawdeuh inn 100 lakhia kikin inn 400te tungah antang Pi 12 ip khat ta kipia hi. Khuapite inn tam lua ahih manin tua bang vive a kipia ahi hi.\nCINA 1000 KIHUH ZO LAI DING\nCovid 19 vei mihing tul khat kihuh zo lai ding hi. Tua ban bel a piakhia lamte nong hat lai uh leh kizom thei lai ding a, tua ahih kei leh bel i nasep khawl bawl phot ding hita ding hi. Sia Do Khup\nPrevious: 1900 kum a suakte’ haksatna\nNext: US News Update ~ Thomas Mung


url: =Zomi khangthak Harvard University Student and MIT sangman :: ZOMI DAILY\nposted on 4 August 2014 at 11:49 pm UTC+9:30 Lomkholna: News, Video\nZOMI TV tanu ten’ hanciam in abawl uh, Zomi khangthak mipil khat ahi, Tg. Tuangpi MIT sangmang, Harvard University ah, MD. Ph. D. akah tawh holimna video anuai linkpan na etsak un.\nZomi TV International : 2014 August 4 Program\nZOMI TV tanu te\nLungdam pih mahmah hangei. Abeisa hunkhat lai-in, Oxford University mah kici ngaungau a, tun ahih leh MIT akici ngiat hi-in, hih nihte bangpen World University top 10 sungah akihel den ahihna tawh kizui in, Leitungbup ah Sang hoih pen MIT panin, Ph.D hongngah khiading cih pen kipah huai mahmah hi.\nDr. Suan Lian Tuang bangmi khangno tampi hong kibehlap nadingin lunggulh mahmah hang. Hun neilaite pattah siamna lamah Zomite kitodelh huai ahih lam phawk semsem hang. Hunkhat lai-in Lai Siangtho sang mah kici vangvang a tu-in secular lam kidelh vangvang hi. Khuahun luanzia cini.\nZomi TV inzong hibanga minam ading deihsakna tawh nasep ngiatngiat nate uh zong thupi sa in, zahtak huai kongsa hi. Hun le vai, siamna le pilna, neihsa sum le pai, tha le gui sitlo a na manpanna khempeuh uh zahtakna hong pia ing.


url: =Ki teelna maban (hawm 3 na) ~ John Hum :: ZOMI DAILY\nposted on 7 November 2016 at 9:55 am Lomkholna: JohnHum, News, USA, World\nUS om Zomi Mee Khia Ding te Tel Ding Kilawm\nTutung US kumpi kiteelnang pen leitungbup in abeisa a-te sangin hong lunglut zawleh ki lawm hi. Kuama theihkhak loh Zomi te na ngawn in lunglutpih I hih man in thulamdang pi khat hi veve hi. Tua ahih man I om naciat pan eimau thapiak nopna ciat I ciak biakbuak hi. Hih bangin media ah I gen ciang a hi a, khat leh khat kikup ciang ahi zong democracy ngeina bangin freedom of speech leh freedom of press te a zang siam ding kisin I hi vial a, eimau lungsim kizawhna ciat ah pang ciat I hi a, miamal in kitel khialh na ding, pil kisak, hai kisak na ding thu hilo hi.\nMimal kizawhna ciat ah kihelna thupi\nUS gammi I suah ciangin kumpi te mahmah in party khat teitei I lut ding ahoihna hong gen hi. Ahi zong ei namneu ta ding party lut ta kei leng poina om lo hi, ci pak ni. Party I lut kei zong gammi gina hihna lah na ding mee khia teitei ding kilawm hi. Mee I piak ciangin minih ki pia khawm theilo a, khat bek mah piak ding hi phot ahih manin eima mimal khensatna ahihi.\nParty te dinmun\nParty nih te dinmun pen nung lam a, Dr. Do Suan Mung in hong suahsak sungah ki cian mahmah hi. Hih pen party te platform hi a, tel huai ka sa hi.\nNunglam in hih US kumpi kiteelna tawh kisai lai nih vei ka khah ta hi. Tuate a sim kha ten ka ngaihsut zia tel ding ka lamen hi. Hih party nih te a thupi zaw hih hi ei, cih ngaungau ding om thei nonlo hi. Khatte pen Principle neilo, a piang bangbang ahun zui a phisian toto ding aci hi a, khat te pen thuletgui kician bawl napi zui nonlo ahih man in mite muanna beibei ta hi. Ahi zongin ahoihlo nih veve sungah a hoihzaw deuh khat bel om hamtang a tua zong thuhoih khat hi veve hi.\nD. party te pen principle neilo party ahihi. Mi tamzaw deihzia leh ahun zui a kikhelkhel (situational ethic) tawh kal suan uh hi. Tua ahih man, HC in, hun khat lai a, nupa ki ten na pen numei leh pasal ding hi a cih te, mihing nuntakna mihing in thunei theilo ci a, agensa (nauphiat theilo) cih te khel kik in, kammal khat phuaktawm in, progressive hi ingh ci in khel hi. Acih nopna ah, thukhat peuh kikhelkhel in, ngaihsutna ahoih zaw piangpiang in, mittaw sialkhau let bangin ki len kip theilo, mi a tamzaw deihna zong ding cih ahihi. R Party te zong ki tuak nonlo in, a letsa thugui te len zo nonlo hi.\nAmerica pen I theihsa bangin a na phutkhiate in LST deihna tawh kituak-a ana phuh ngiat na hihi. A hi zong damdam in Satan in a kawlngia zangh in LST value teng damdam in hei khiakhia ahihi. Gentehna in, Nauphiatna, neih kibang kitenna cih te 1992 masiah politic ah thusun in kinei lo hi. Cliton hong kah 1992 -2000 ciangin hong piang ahihi. Tua hun pan kipan US gam a phut pate I’LST bulphuhna teng ekk suah hi.\nLeitung gam tampi omte lakah, LST tawh kituak dinga kiphut, leitung gamtuamtuam khuamial khuavak a puak khia gam a om leh, dawimangpa nak heh mahmah ding a, a zawh dong a suksiat zawhna ding hanciam ding theih sa hi. Satan in na a suksiat ciangin a dawn teng susia masalo a, a teeng, abul pan pan ding hi. Tua ahih leh kumpi tutphah tung a tu ding pa/nu tungpan ki pan leh zawnop pen ding hi.\nBum leh aisan na tawh ki makaih ding lauhuai\nKawlgam galkap kumpi in hong lak ciangin a sep zia ding leitung pilna kicing neilo ahih manun bum leh aisan na tawh hong makaih hi.( Hih thu Dr. James Sing Za Khai in tel pen ding hi. A hang pen kumpi sungpan a tai, aza lian mahmah a lawmte khat in a vek in gen hi). Tua ahih man minam nei leh biakna dangten thuakpi in I thuak hi. I neihsa inn leh lo hong ki suksiat in, thu-um mite hong kibawlsia in, gam mite zawng semsem in I om a, tua ziak in, thuak zolo in gam dang I tung khengkhang hi. Hih pen Gal pa deihzia na hi ngiat hi.\nUS ah taai a, a puanbuk lum sungah I khawl theihna pen mihing nasep cih sangin PS nasep hi zaw hi. Tua ahih leh I Pasian mai zon masak ding hi zaw lo ding hiam? Pasian deihna bang hiam ci-a I kan theih ding thupi masa ding hi.\nUS Tapidaw makai ten hong kun\nUS ah tapidaw makai ten hong piang ding thute telkhin ahihman tapidaw min pua a kua mapeuh in thunget ding hong cial hi. Amau deihna ah, Pasian zahtak te mah in gam hong makaih ding lunggulh uh hi.\nEtaw Bangin Ngaihsutna\nZomi te in thu I lak ciangin eimau dinmun, mun leh mual, I beh leh I namneu ciang a ding I mu a, azai zaw, leitung leh PS gam khan nang I mu thei kei hi. Gentehna in kuazaw kah leh ei zomi, mizawng ta ding hoih zaw ding, bang ngah ding ih hia? Cih ciang tawh thu I sungh thei hi. Tua ahih man in abeisa ih ulian te bang, zomi ading asep bang om hiam? cih bangin dot bawl in, I neumuh nuam pong mawk hi. Eima innkuan, eimah namneu khat cianglel a ding ngaihsutna pen Etaw in a inn luahza an kuang khat tawh a zuak ziau tawh ki bang hi.\nKawlgam kumpi nihna zomi (chin) khat in hong ngah tak ciangin, zomi ahihna leh Tapidaw a hihna hangin I ki paak pih mahmah a, I ciak ngeingai hi. Man hi, anungta PS theilo gam makai te lak ah, PS thei khat hong om pen thukhempeuh a kihei kei zongin khaici khat hi a, tua mipa kudai mahmah in thungetna na neinei ding ahih man I muh theih pah nailoh hang thupha om ding cih I thei hi.\nKuakua kumpi hong kah zongin zomi ta ding lauhuailo hi. I hamphatna ding om te ki taan tuanlo ding hi. Hamphatna pen PS kiang pan hong pai hi a, mihing sep hi tuan lo hi. Pasian in thupha hong piak nop leh Cyrus kumpi pa bangin thuha bawl ding hong pia lel ding hi. Kua kua party hong kah zongin Pasian maipha zong te a ding patauh nang omlo hi.\nNang khensat ding\nPiteeknu kah leh mailam ah bang sem ding cih te telsa hi. Tapidaw te a khuan ayee khak tan ding hi. Gay monoment bawl ding hi. Numei leh pasal restroom zat khop theihna hong ding hi. Sep theihna ah, Pasal sangin numei in asepnop semzo zaw hi.\nTua hi a, zomi sungah mee khiat thei ding bel ki tam nai ken cin, a hi zong nakhiat ding khak leh nangma sia leh pha theihna tawh na khiat ding, Etaw bang a an kuang khat ngah nang peuh tawh na khiat khak loh ding, na zugnh pi ahi, Christian value nazat ding hoih sa ingh.\nKei zong mee ka khia khin hi. Puteekpa in lel ding cih zong ka thei khin hi. Amah pen hoih sinsen hi, cihna tawh pia ka hi kei hi. Ahi zong ka sungah om ka ki theihna in Pasian daan neilo khat ka piak khak ding hong kham hi.\nPolitik leh Kha thu a tuam tuak I ci nuam hi. PS in I social nuntankna, I politik leh I khavai khempeuh hong tan pa ahihi. John 3:16 ah Pasian in Cosmos buppi a tapa tawh hong tan hi a cih pen politik, social life, spiritual te khempeuh kihel hi. Tua hi a, US ah Tapidaw makai ten hong nget bangin thungetna tawh I pan khop ding om ding hi. (Decision magzine, Charisma, Tommorow world te sim leng)\nTapidaw, Jesu nungzui khat hi ingh aci mi khat in PS zia deih in gum nuam zawding a, a omna gam a ding thunget pih ding thuman ahihi.\nKei pen nainganyee uk ka hi kei a, leitung paizia LST genna tawh bangci om hiam, ci-a a kankan nuam pa ka hihi.\nPrevious: USA gam President kitel na ding vai ~ Zuasiam\nNext: Yangon ah British Teacher khat kithat ~ ZD


url: =Ka Laisimna Lampi ~ Dr. Pum Khan Pau :: ZOMI DAILY\nposted on 16 September 2014 at 9:16 am Lomkholna: Article, Education, Pumkhanpau, Youth\nPasian in ka pianma nagawnin ka nuntakna paidan ding hong geel kholhsak khin hi; ahih hangin ke’n Ama hong koihsak nate ka thei kei hi. Ka Pa (Nok Swan Lian) leh ka Nu (Zen Khan Vung) in tapa guk (6) leh tanu khat (1) a neih lakpan a nihna kei pen nt 24 March 1974 in Lanva khua ah ka piang hi. Ka nu in lai gina takin a sim loh hangin ka pa pen Zomite lakah MA zo masa pawl khat ahi hi. Tua banga laisiam masa ahih theihna hang khat pen ka Pu’ deihsakna hang hi. Ka Pu in Zotlang panin a tate’ laisimna ding khualna tawh Lamka zaang na zuan hi.\nTua mah bangin ka pa in ko a tate lai hong deihsakin a neihlohpi mah nangawnin saang hong kahsakin pilna hong zongsak hi. “Lawhcinna khatpeuh a kipatna neucik hi”, a kicih bangin bangmah lo pan hong kipattah ahih hangin Pasian hehpihna tawh ka laisimna ah tu-in Doctor of Philosophy (PhD) History subject ka ngah theihna dinga Topa’ hong totpih nasa ka lampi hih bangin kong gelh hi. Tua lampi zuihna ah “Van leh lei a bawl Topa kiang panin keimah huhna hong pai hi”.(Late 121:1-2)\nSaangkah cilna: Nursey-Class X\nKa theih khialh kei leh Nursery-Cl-I Tangnuam Model High School ah ka kah hi. Cl-II &III Lanva Model High School (Tangnuam Model High School Lanva ah kisuan) ah ka kah hi. Cl-III kum nih ka sim hi. Cl-IV-X Jawaharlal Nehru Model High School, Lamka ah kahin kum 1990 in taan sawm (Cl-X) 3rd division ah ka zo hi. Tua kumin ka U Mang in zong zo hi(amah kumkhat na kia hi). PU sim ding kapa’n hong deihsak hangin admission na ding sum nangawn neilo ka hih manun haksa ka sa mahmah uh hi. Ahizongin Topa hehpihna hangin ka gang T K Muana, Senior Lecturer Lamka College (Tu-in Dr T K Muana, Principal, Lamka College) in admission hong bawlsaka, ka U Mang tawh college ka zom thei uh hi.\n1992 in PU Arts 3rd division mah tawh ka zo tuak thei uh hi. Tua hun laitakin ka pa in nasep kician neiloin politics buaipiha, Churachandpur District Congress Committee ah President semin tua kawmin Paakmual gam(India leh Kawlgamgi) ah nasep zong thuah hi. Tua ahih manin college kah tawh Paakmual ah singtang nasep ka thuah khawm uh hi. Khangno naupang lungsim tawh ut lopipiin singtang dawnah sang khak simin ka nu/pate tawh nasem dingin ka pai zel uh hi. Singtang ah siinglei, bekan lei cih bang ka bawl uh a, tua banah kanglo zong ka bawl thei uh hi. Tu-in ka ngaihsut kik ciangin ka khan laitaka na haksa ka pa’n hong sinsak pen leitung siatna pan suahtakna ahih banah nuntakna haksa a kisinsa hong suaksak na hi zawsop hi.\nSaangsia Sep Kipan\nPU ka exam zawh ciangin U Dimboih (Gangpimual) in amau khua-a Children Brighter’s School (Cl-VI) ah sangsia dingin hong hanthawna kei zong interview ka neih leh hong la lo uh hi. Ahizongin a kila pen in zomtheilo ahih manin kei hong sam kik uh a, tua kumin sangsia ka sem hi. Khasum Rs.400/- ka saanga, khasum ka saan masak na pen ahih manin ka lungkim veve hi. Pasian hehpihna tawh kum thum sung sangsia ka sep sungin Assistant Headmaster dong ka tung man hi. Khasum zong Rs.600/-ka saang man hi.\nCollege Kah: BA Zo, sangsia sem kik\nLamka College ah BA sim kawma sangsia sem ka hih manin Ist leh 2nd year te class ka kah ngei loh hangin third year beek kah ta le’ng cih ngaihsutna tawh kum 1995 in sangsia khawlin college ka kah hi. Ka mangnglih loh khat pen BA 2nd yr ka sim lain Paakmual ah bekan lo hong(hung) kawmin lo buukah ka laisim ka thei gige hi. BA History honours la ka hih manin lai limtak simin 1st division ngah sawm ding ka hanciam mahmah hi. Final ka exam zawh ciangin result ngak kawm ciin Hill Model High School, Singngat ah sangsia ka siauh leh ka ngaha, 1996 February kha pan June kha dong ka sem hi.\nTu’n bel khasum Rs.1200(matriculate post) ka sang hi. BA result hong suah ciangin History Honours 2nd division ah zo-in 51.7 percent ka ngah hi. Ka lungdam mahmah veve hi. Ka pa zong a tate’ lakpan BA honours ngah masapen ciin a lungdam’ mahmah hangin ka result a theih niin kuamah’n na theihpih meello ahih manin kuamah’n hong lungdampih kei ci kha liang hi.\nNuntak haksatna hangin ka U Mang a laisim khawl: Pasian geelna hi\nAhizongin nuntakna haksat luat manin ka U Mang in BA zong zo manlo-in ‘lai i simsim hangin sum i neih kei leh phatuam kei’ ciin BA 2nd year a sim kumin galkap kilak hi. Army Nursing Assistant 2/3 vei a kilah zawh ciangin hong ngaha, zom thei pah hi. Tua kum pen 1984 hi. Tua hun sawngtengin ka U Mang in Paakmual ah annkam luum ciingin na nakpitakin sema, sum zong tawmtawm hong lam thei sam napi’n ka innsung nuntakna uh ka genthei mahmah veve uh hi.\nTua banah Moreh ah zinin sum bawl bang zong kisin thei zel hi. Cimawh haksa mahmah ka hih manun antang bang zong ka pa’n DC kiangah civil supply ngen zelin kumpi buh (control buh kicite) Tuibuang FCI panin a man tawm deuhin ka lei zel uh hi. Tua nangawn kikham zolo dekdek hi. Hih bangpi mahin Pasian in hong nusia tuan hetloin ka lampi ding hong honsak toto hi.\nKa pa’n laisim maban zop ding hong deihsak lua ahih manin kei zong maban zopna dingin Manipur University ah MA sinna ding admission test ka kihel leh Pasian hehpihna tawh ka cing hi. Tua ahih manin Hill Model ka sepna nusia kikin August 1996 pawlin MA sin dingin Phai (Imphal) ah ka paisuk hi. Omna ding kician om nailo ahih manin ka U Niangboi leh a pasal Wangoi a sangsia sem beel dingin ka pa’n hong kha-a, Rs. 500 hong nusiatin tua tawh MA sin ka kipan hi. Wangoi panin Manipur University, Canchipur pen KM 15 khawng hi-a nisimin bus tawh ka pai zel hi. Ka U Niangte’n amau kiangah om man sum bangmah hong ngenlo-in ka kisapna ah sum tawh hong huh zel zaw ahih manin tawlkhat sung amau inn pansanin sangkah thei ka suak hi.\n1997 ciangin U Niangte Lamka lamah kisuan ahih manin kei zong U Nang Thian Kham te inn Lamphel ah ka kisuan leuleu hi. Amau inn pansanin tawlkhat ka kah khit ciangin Hostel ah mi khat minin om theihna ding hong om a, kei zong ka om pah hi. U Kham te’n ka om sungin ka mangngilh theihloh khat pen, sangkah ka ciah ciangin Nagamapal panin Lamphel tan Rickshaw tawh Rs 5 in kitung thei napi’n tua ding nangawn sum neilo ka hih manin ka khe mah tawh ka pai ngekngek hi.\nU Dimboih in zong bahara ding hong piak hun tam veipi om hi. Hostel ka lut ciangin ka roommate pen meitei Christian khat na hi zenzen ahih manin tua tawh tawlkhat ka om uh a, thungetna zong ka neihkhop hun uh om hi. Tua ciangin kisuanin Thangmawi Vaiphei (Maths) tawh ka om khawm kik hi. Ka hih theih bangin nitak ciangin innkhum tung (terrace) ah kahto-in Lamka lam nga-in thungetna ka nei zela, ka khitui a luan hun tam mahmah hi.\nKhat vei Lamka lam buai tuung lai-in sum Rs. 10 bek ka nei hi. Tua laitakin Sia Lang Khawn Gin( CBA) hong pai-in ka pa’ sum hong khak hong pia zenzen hi. MA Previous examna ah Pasian hehpihna tawh mark 66.8% ka ngah hi. Ka siate’n hong genna panin kei mark a tampen hihtuak ahih manin re-evaluation ka bawlsak hang phatuamlo hi. Tua ahih manin meiteite kideihsakna hangin kei khatna ding kimlai ahizolo bangin ka ngaihsun hi. MA Final ka hih kumin single room ka ngah hi. Khuppu Cl-X exam ding tawlkhat ka ompih a, Langno zong tawm vei sung hong om ngei hi. Ka nu leh ka pa zong hostel ah hong hawh kha hi. Topa’ hehpihna hangin kei zong lai ka hanciam mahmah hi.\nNikhatin nai 7/8 sung bang lai ka sim hi. Tua ahih manin MA result ka ngah ciangin 66.4% ngahin 1st class 3rd position in ka pang hi. Keima upna ah Previous ah deidanna om loin maantakin hong kibawlsak leh topper ka hih ding ka kilamen hi. Ahizongin hihte khempeuh Topa’ deihna banga piang hizaw ahih manin ka lungdam veve hi. Sum leh pai haksatna tampi a om hangin MA a bul pan a zawh dong ka sim theihna dingin Topa’n ka U Mang galkap na lutsak khol hi, ciin ka ngaihsuna ka lungdam mahmah hi. Topa’n ka lampi ding hong sialkholhsak hi. Result a suah khit ciangin August 11, 1999 in ka pate’n lungdamkohna pawi hong bawlsak uh hi. Lai zawhna hanga paakkhi ka oh masakna pen hi.\nInn pan zinkhia: Allahabad leh Delhi Ah\nMA ka zawh ciangin ka pa’ hong deihsakna bangin Civil Service exam ding ciin ngaihsutna ka nei hi. Tua kawmkawmin UGC-JRF/NET ka exam hi. Hih pen MA ka zawhma nangawnin ka exam hi-a, 1998-99 X-mas zangloin hostel ah NET exam dingin ka om leh tua examna panin Lectureship ka ngah hi. 1999 June ka exam kika, December zong ka gang T K Muana te inntungah X-Mas zangloin exam dingin lai ka sim kik hi. A nih tuakin Lectureship mah ka ngah kik hi. 1999-2000 ciangin Allahabad Pant Hostel ah SC/ST Free Coaching ading interview dingin ka U Mang tawh December 31, 1999 in ka dingkhia uh hi. Jaklabanda(Assam) ka tun uh ciangin New Millenium dawnin mi na phe vengvung uh hi. Allahabad ka tun uh ciangin interview neiin tua zawh ciang ka U Mang in innlamah hong ciahsan kik hi.\nAmah tua laitak Lucknow ah posting hi-a, suty hong ciah laitak ahi hi. Pant hostel ah admission ka ngah ciangin lawmte Seikholen Haokip (tu-in Assistant Commandant hi) Delhi pan ong pai tawh ka om uh hi. Lalboi(ThongkhaklalZou, tu-in Asst Commandant) in kei hong beela, Khaipao Haokip(tu-in PO SBI) in Seineu bel in eimi li hostel ah ka om uh hi. Tua hun sungin Allahabad University ah NET ka exam kik hi. Prelims zong ka exam a ahizongin ka lawhcing kei hi. Delhi ah ka naupa Langno Private company nasemin om ahih manin July 10 in ama kiangah ka kisuan hi.\nDelhi ka om sungin JRF result hong suaka, U Tual Kam, Doordarshan Deptt. ah Assistant sem tawh UGC office ah ka va et uh leh JRF ka ngahna roll number ka mupah a, Topa hoihna ka mu hi. Tua akipanin kei zong Civil Service pen sum haksapi tawh hih teitei ding haksasa ka hih manin Scholarship ngah theihna ding kawmin Research hih kik dingin ngaihsutna ka nei hi. Ka pa’ deihna ahih masak loh hangin innsung sum leh paai haksatna hangin ahilo theilo hong suak hi. JNU ah M Phil entrance exam subject thumah ka piak leh khat ah ka lawhcinga ahizongin interview ah ka cing kei hi.\nShillong ah pai: PhD sin kipan\nTua kawm mahin North Eastern Hill University, Shillong ah PhD sinna ding ngetna ka khiat bangin interview ding sapna ka ngah hi. May 28, 2001 in Delhi panin Brahmaputra Mail meileeng tawh Guwahati zuanin kei bek ka pai hi. Meileeng reservation ngahlo ka hih manin Sikkim nupi nih in amau tutna ah hong tutpih uh a zan ciangin nupi khat tawh kilehngatin ka lum uh hi. Ka tutpihte New Jalpaiguri ah kum ahih manin tua panin tutna ka ngah hi. Guwahati sun tunin tua panin Bus tawh Shillong ka paito suak hi. Nongpoh a kici mun ka khen uh ciangin hong vot to pah hiaihiai-a guah hong zu sawnsawn ahih manin ka kipatna lam tawh tehin vot peuhmah hi.\nKa pai masakna pen ahih manin Bus in Polo Ground tan ka tuang hi. Tua panin City bus tawh tuangin Police Bazaar ka paito-a tua panin Taxi tawh Alukudam ka pai hi. Alukudam tan ka tun dan pen Delhi-ah Pa Khup (Late Rev. Khup Za Go) i hong hilhna banga ka zuih ciangin a tung thei ka suak hi. A min ka zak leh theih ngei (aih hang’ muh ngei loh) om sun Pu T K Suan omna inn a zuat sawm ka hi hi. Alukudam Taxi khawlna ka tun ciangin Pu T K Suan inn ka phone (no. 2233779) leh naupangte’n hong dawnga ka omna ah hong la-in amau (Vungsen, Kimbawi, Huai Cing) tawh inn ka tung thei hi. Tuani pen May 30, 2001 ahi hi.\nKa PhD interview na ding lai pen Tg Khen Thang (Delhi-a ka innveengte ahi Pa Thian Khan Muan Assistant i innkuante) inn address-a ka piak ahih manin amah hong pai-in hong pia hi. Pu T K Suan inn ah tawlkhat ka om khit ciangin amau nupa zong na omlo uh ahih manin tua panin Nu Ciinno phone in amau inn ah Tg Muang (Kawlgam pan LST sin) in hong khasuk hi. Tua nitakin U Thang Khan Suan (hong nusia khin) in bawngkhe huanin ka ne uh hi. A zing ciang May 31 in Tg Go Za Mung in NEHU ah hong paipiha, lai tawh ka hihopih ngei Tg Hau Za Cin (R/S Chemistry, tu-in Dr Hau Za Cin) kiangah baang masa-in ka thumun History Deptt. ah interview dingin ka pai uh hi. Interview zawh ciangin ka ciahpah uh hi. Tua zan ka mangin tui sungah ngakuai ka khai leh ngasa lian sim khat ka khaikhia hi. Lametna ka nei pian pah hi.\nResult suakpah nailo ding ahih ciang ciin kei zong a sawtloin innlam (Lamka lam) ka ciah hi. Inn ah tawlkhat ka om khit ciangin NEHU ka interview-na ah lawhcing cih thu U Nang Thian Kham, Excise and Income Inspector, Shillong a om in U Dimboih (a zi Imphal-a om) tungtawnin hong hilha, a sawtloin kei zong Shillong ka paikik vingveng hi. Tua tungin bel U Nang Thian Kham kiang, Rynzah ah ka tung hi. History Deptt. NEHU ah Ph D sin dingin June 25, 2001 in admission ka bawl hi. Rs. 735/- bek bei vanglak hi. University ah tualtel nailo ka hih manin ka vaite Tg Hau Za Cin in a hih theih zahin hong buaipih hi. Ka Supervisor ding Pasian kiangah ama deih mi hong piak ding ka nget bangin Professor senior mahmah khat Prof Imdad Hussain hong kipia hi. Tua bangin kalkhat bang ka om zawh ciangin Delhi ah ka vante la dingin ka paikik vingveng hi.\nDelhi Pai Kik: Lawmte tawh Mangpha kikhak\nDelhi-ah zong sawt om man nawnlo-in ka paikuan ciangin Delhi Zomi Christian Fellowship Youth Department sunga ka seppihte (tua laitak kei Chairman ka hi hi), Tg L Lam Khan Piang (tu-in Dr Lam Khan Piang, Lecturer Delhi), Tg David Vumlallian Zou (tulaitak Queens University, Belfast, UK ah PhD sin), Tg Kham Khan Suan (tu’n BHU ah Lecturer sem) leh committee member te tawh meeting ka nei uh a, maan zong ka kila khawm uh hi. Om thei nawnlo ding ka hih manin Youth Department Chairman panin ki-awngsutna lai zong ka pia hi.\nTuabangin vai pawlkhat ka man ciangin ka naute, Langno leh Mungno (amau zong laisimna kician om thei nailo-in Pvt sepna peuh a sep laitak uh hi) in New Delhi Rly station ah ong kha uh a, August 16, 2001 in Delhi ka nusia kik hi. Guwahati ka tun ciangin bus tawh Shillong ka paito kik hi. Nongpoh panin Pu En Za Cin (tua hun lain ka theih loh, eimi a hihna tawh ka theih bek, tu-in ka Sungpa hi) hong tuanga, tukhawmlo-in zong ka kitam ho kei uh hi. Civil hospital ah ka kum khawm uha, ama’n a omna Alukudam zuanin ke’n Rynzah ka U Kham’ kiang ka zuan kik hi.\nTua bangin U Kham kiangah khat nih taangbang ka om zawh ciangin NEHU hostel ngahin September 8, 2001 in hostel admission ka bawla, Sohpet Bneng-A Research Hostel Room No. 5 ah ka om hi. U Kham in ama kiangah ka om sungin an leh tui hong vaak bek hilo-in ka paikhiat ding ciangin sum Rs. 500/- tak hong pia sawnsawn ahih manin ka lungdam mahmah hi.\nShillong ka tun cilin ZBC biakkikhopna ah ka kikhawmpah hi. I pau i ham tawh Pasian biakna ahih manin kihel hoihsa-in ka kihel hi. Pu T K Suan in hong introduce hi. Lamka lam leh Kawlgam mi vive na hi-a Mizogam mi zong sangnaupang tawm om hi. Pawlpi biak kikhopna pen nuam kasa lel hi. Tuabangin ka omna peuh panin nipini ciangin kikhawmin ka pai zel hi. Nipini khatvei sun kikhop bek om ahih manin vaiveng pahpah bilbel hi.\nNational Archive of India, Delhi Hawh\nKa research tawh kisai lai kisamte (material) kan dingin National Archive of India (India kumpi in British-te hunlai-a lai poimawhte a kepna), Delhi ah November 21, 2001 in ka pai hi. Christmas leh New Year zong ka zang suak hi. Unau Joint Fellowship in X-Mas leh New Year kizang khawm ahih manin lamakai bangin zong kava kihel thei hi. Ka naute Mungno leh Langno tawh U Tual Kam omna geiah inn saapin Archive ah kha nih sung vilvel nisim phialin phalbi khuavot nuaiah laisimin, Mikangte thuciamtehna lai leh thuluite kanin ka om hi. Archive sungah nikhat nai 8 sung bang laisim, laigelhin ka om ciangin research bawl taktak ka hih lam ka kiphawk hi.\nHun ka ngah ciangin Pa Khup (Rev Khup Za Go) te inn ah hawh zelin research vai leh minam leh Pawlpi vai bang ka kikum thei zel uh hi. Tua hun sung mahin a tunga kigensa lawmte- Lam Piang, Sua Suan leh David- tawh zong ka kikhawl thei uh hi. Archive ka pai masak penpen bang lawmte David leh Vungh Za Mawi (JNU Research Scholar tuak) tawh ka pai uh hi. Tua zawh bel kei bek mah ka kuan ngekngek zel hi. Material tamkhop mahmah Xerox leh hand written copy tawh ka ngah khit ciangin January kha in Shillong ah ka ciah kik hi.\nShillong ka tun kik ciangin typewriter tawh ka material khut gelhte ka khen ngeekngeek hi. Tua hun sungin ka synopsis zong ka buaipih hi. Pu T K Suan in Laptop computer khat nei ahih manin ama’n hong zangsakin tua tawh ka synopsis ka khen hi. Computer khoih siam nailo ka hih manin ka kisin kawmkawm hi. Synopsis ka submit zawh ciangin Department Research Committee in enin tua ciang School Board in en kika, hong sansakin May 21, 2002 in PhD registration No 640 hong kipia hi. Ka synopsis title ding ka siapa’n “The Chins and the British, 1835-1948” ci in hong ci-a tua pen a zang suak ka hi hi. Ka research pen Tedim Subdivision, Chin Hills area sung bek dinga ka ngiim masak ahih hangin ka siapa’ hong deihsakna bangin Chin Hills buppi ka hisak kik hi. Tua pen a nung ciangin a hoihzaw leh tangzaizaw na hi-a, ka lungdam hi.\nSanggamte Tawh Shillong ah om khawm\nKum 2002 in Cingbawi (ko unau pan a tumpen) in HSLC 1st Division tawh hong zo-a Ngaih Lian (ka Ni Man tanu) in zong 2nd ah zo ahih manin a nihun Shillong ah Class XI zom dingin June kha in hong pai uh hi. B K Bajoria School ah ka kahsak uh hi. Mungno leh Khuppu zong Shillongah om khop ding hoihsa ka hih manin tua kum mahin BA zom dingin Delhi a omna panun hong pai uh hi. Khuppu in Navy ah sepna ngah ahih manin August in Chilka ah training dingin Shillong pan kuan hi. November kha in Delhi ka pai kika, National Archive of India ah ka lai deihte kava la kik hi. Tua tungin ka naute om nawnlo uh (Mungno Shillongah BA sim ding hong pai, Langno innlam ciah) ahih manin U Tual Kam inn ah ka tung hi. Amah’n zong zi( U Niangbawi) neita ahih manin zi neithak khat tawh room khat sungah ka kikhum niloh uha, ka kisuang giauguau pian hi. Christmas leh kum thak Shillong ah ka delh kik hi.\nJanuary 2003 in ka pu’ mualsuang phut dingin ka naute tawh innlam ka ciah hi. 25 January zingsangin ka pu’ mualsuang ka phut uh hi. Kalnih sung bang inn ka om khit ciangin naute tawh Shillong ka paikik pah uh hi. Shillong ka tun ciangin ka Siapa tawh ka kimu-a ‘tukumin na thesis submit sawm in hong ci-in’, kei zong hoih ngel mah ei, ciin ka hanciam pah hi. Hostel ka room ah Sia Suan Khan Thang in thungetna hong neihsak lam ka thei hi. July kha pawlin ka nu leh Sian Huai hong zin uha, kha khat val deuh hong om uh hi. September kha in Guwahati ah Mungno tawh ka pai uh a computer khat Rs. 41,000 in ka lei uh hi. Pasian in computer leina ding sum hong piak manin ka nuam mahmah hi. Cikmaha ko innkuan in a neih ngei nailoh van thak khat Topa’n hong pia hi. Tua zawh nungsang ka research nasepna hong nuamtuam peuhmahta hi.\nKhualzin Kik:Aizawl & Kolkatta\nKum 2004 January khabulin Aizawlah ka pai hi. Mizoram University ah Lecturer interview ka kihel hi. Tribal Research Institute panin ka laibu deih pawlkhat zong ka lei hi. Ka thesis Chapter khatna ading lai kisamte zong dingin March 18 in Kolkatta ka pai hi. Mangbawi kiang Hindu hostel ah ka tung hi. Ni sawm val deuh ka om sungin National Library, West Bengal State Archive, leh Asiatic Society, SAI Sports complex, Buntain Theological College (Graduation service kikhawm) ka hawh hi. Mangbawi, Suan Sian Lal, Kap Sian Thang te in hong buaipih uh hi.\nKa taam sungin Pa L P Tuang, Piangpi, Thang Za Mang leh Thangbawi te tawh zong ka kimu hi. Ka U Mang zong Barrackpore a om laitak ahih manin ka kimu uh a Rs. 1000/- ong hawm hi. Kolkatta ZCF ah ka om sung ka kikhawm hi. Ka birth day zong Hindu hostel ah thungetna tawh ka zang hi. March 31 in Shillong ciah kik dingin Mangbawi in Howrah station ah hong kha kik hi. Material pawlkhat ka puak theihpah om a, a dangte Mangbawite ka vaikhak hi. Amau zong na buaipih sakin a sawtloin hong khak pah uh hi.\nNEHU Ah Thesis Ap\nKa thesis title pen material tawh kituakin kheel kul om ahih manin ka siapa’ hong hilhna bangin “The Chins and the British, 1835-1935” dingin Schol Board in June 23, 2004 in hong kheelsak kik hi. Kum 2004 sungin ka thesis first draft zo siangin ka siapa’ et dingin ka pia hi. Ka siapa’ hong genna bangin December 17 tua kumin Pre-Submission seminar ka pia hi. Ka laite ka siapa’n hong etsak man pahlo ahih manin a kumkik April/May khawnga kipan hong etsak pana, tuabangin amah tawh damin puahpha toto-in kum 2006 January 18 ni lianin Department ah ka thesis bu thum (3) ka submit hi. Thesis a vekpi’n bu sagih ka bawla, khat ka siapa pia-in, ke’n thum ka kep lakah khat U Dal Sian Pau in kong lei ding ciin hong laksaka hi.\nKa Thesis January kha-in ka submit hangin School Board meeting May kha in om pan ahih manin tua zawh ciangin a en ding examinerte kiangah kikhak pan hihtuak hi. Thesis external report khat July in tunga, internal examiner pen November pawlin tung hi. Ahizongin external examiner khat pen February 26 in tung pan mawk ahih manin result zekai sak lua mahmah hi. External examiner khat in Viva Voce a recommend manin March 12, 2007 in Viva nuamtakin ka neithei hi. Ka thesis examinerte: Prof Imdad Hussain (Supervisor), NEHU, Prof Himadri Bannerjee, Jadavpur University, Kolkatta ( Viva dinga recommendpa leh report submit masapenpa hi) leh Prof D Nath, Dibrugarh University, Assam hi. Amaute i report zong a copy hong kipia-a hoihtak tekin report gelh ciat uh hi.\nAcknowledgement/ Ka Research bawl sunga ciamtehhuai ka sak diakte:\n** NEHU ah PhD sinna ding lampi hong honsak Pasian in ma hong patpih bangin a laizang a zawh dongin hong tonpih ahih manin lungdamna leh pahtawina sangpen Amah ka pia hi..\n** PhD ka sin sungin UGC in Junior Research Fellowship (kum nih) leh Senior Research Fellowship(kum thum) hong pia-a, sum leh pai a kisam bangin hong sik ahih manin ka lungdam hi.\n** Interview, Admission leh vai khatpeuhah hong buaipih Tg S Go Za Mung, Dr Hau Za Cin, Pu T K Suan leh a tuamtuamte tungah ka lungdamna lian hi.\n** Ka Supervisor Prof Imdad Hussain in ama ta bang zahin hong it hong deihsakin ka haksatnate hong theisiamin ka kisapnate zong hong huh ahih manin hampha ka kisa hi.\n**Hostel ka ngahma-in U Nang Thian Kham (Inspector Income & Excise Dept) in ama inn ah hong omsak ahih manin ka lungdam hi. Tua banah ka naute hong tun cillai-in Nu Ngai Khan Niang leh Nu Gin Ngaih Ciin te’n amau inn ah na zindo uh ahih manin amau tungah zong ka lungdam hi.\n**Computer ka kisapna banga hong zangsak Pu T K Suan, Mr Letkholen Lhungdim, Assistant Administratve Officer, LIC, Ghy leh Mr Jangkholun Mate (R/S NEHU) tungah ka nuam hi.\n** January 5 2005 in Shillong ka innluahna kiluhin ka vante- computer akipan document leh thesis gelhsa khempeuh a man ciangin lungkham mangbanga ka om lai-in hong it hong deihsaka, thu leh thungetna leh thatang leh sum leh pai tawh hong huhte hangin ka kisathei mahmah hi.\n– Rev Suan Khan Thang in Aizawl panin hehnepna leh hansuahna lai hong khak hi.\n– Rev Khup Za Go in Delhi panin thuakpihna hansuahna lai hong khak hi.\n– Rev Dr J M Paupu in Guwahati ka hawh lai-in ama D Min sin lai-a thu haksa a tuah pawlkhat hong genpiha, Shiv Khera laibu Living with honour hong pia hi. Hih laibu ka sim ciangin a sunga thu kigelhte in tha hong pia mahmah hi.\n– Ka nu ka pa, ka sanggamte, ka ni ka gangte leh u leh nau Pawlpi mite in limtakin thu hong ngetsak uh hi.\n– U Tuan Siam in Singapore panin thuakpihna tawh hong phone vangvang hi.\n– Pu T K Suan, Pu En Za Cin, U Kam Do Lian leh khangnote kuamapeuh in hong buaipih uh hi.\n**Sum leh pai ka kisapna banga hong en hong huh ka U Mang (AMC), ka nau Khuppu (Indian Navy), ka Nu leh Pa, ka Ni Manno leh Gang Dr T K Muana leh a dangdangte hangin ma tun thei ka suak manin ka lungdam hi.\n**Shillong ka omna ah ka ompih na naute Mungno (tu-in JNU ah MA sin), Langno (Map leh typing hong huh), Cingbawi (tukum BA 3rd yr exam zo), Cing Lam Mang (NEHU pan MA zo khin) te tungah ka lungdam hi. Ka it mahmah ka zi Ngaibawi in ka kisapna khempeuhah hong panpihin thu hong ngetsak ahih manin ama hangin ka angtang hi. Dr. Pum Khan Pau\nPrevious: Thuthak Tomkimcing 15 Sep 2014\nNext: Zomi lasiam VC Mang in Tulsa khuapi ah Live Show neiding


url: =GH KL ah ZSM lutangpi in Khaino vaveh - TUNGZANG NEWS\nGH KL ah ZSM lutangpi in Khaino vaveh\n(TZN) - Abeisa nungkaal aa ih vui, Pa Dal Khup leh Nu Cingpi te' nusiat nauno te unau a uzaw Khaino pen KL GH ah siavuan te kepna nuai ah omlai a, attach file sung a i muh man pen Khaino hi a, Zo zumpi pan in ZSM lutangpi natveh laitak ahihi.\nIh vei na ciat ommah bangin Malaysia Zo zumpi pan in zum letter head tawh panpih na, huh na lai ki-at in ZAM sangsia/ma minam dang te tungah ahi zongin Zomi kipawl na tuamtuam Pawlpi tuamtuam te ah panpih na ki ngetsak kawikawi a tuni ciang RM 15,000.00 (Ringgit tul sawm leh tul nga val) kingah khin ta hi. Tua beklo in ZAM i hanciam pihna mah tawh Khaino akem a nuno pen UN te in gambel mi khatin san na hong neihsak ding cih thu zong kisa khin ta hi.\nZomi khua makai, Pasian nasem te palai te kimuh khop na khawmpi tawh ki thuah in Khaino te unau natveh na siatveh na sum te ki ap na hun zong ZAM zumpi ah 28.4.2012(sat) ni kinei ding cih i gel na sa om pen Inn tek mipi pawl khat te' lungpho lah na ni ding tawh kituak ahih manin 30.4.2012 monday ah ki khinto suak hi. (Malaysia a om Zomi khempeuh 28.4.2012 sani ni, KL sungah kuamah kivak theilo ding ahih na zong ki gensawn tek ni- lauhuai dinghi)\nZomi te in nasem khawm, van kipuakpih khawm, vaihawm khawm, na khawm, thuak khawm, nuam khawm, dah khawm a ki it veve Zomi te ih hihi.\nPa Kam Lian Mung\nZAM nasep na sungah\nZomi Social Welfare of Malaysia


url: =LESSON 2 July7-13 (2018) PENTECOST ~ MUC\nLESSON 2 July7-13 (2018) PENTECOST\nAdmin 7:25:00 PM Articles, Sabbath School Lesson\nLESSON 2 July7-13\nTu Kaal Sung Sim Ding: Sawl. 2: 1-4; 2:5 – 13, 22 – 39; Late 110: 1-3; John 14: 16; Joel 2: 28 – 32.\nKAMNGAH: “ Pasian in sihna panin hih Jesuh hingkiksak a, kote khempeuh pen hih thu a thei teci vive ka hi uh hi. Amah in Pasian taklamah omna dongin liatna ngah a, ama tungah Pasian in a ciamsa Kha Siangtho zong a ngahkhin hi. Tu laitak a na muh na zak uh nate pen kote tungah a hong piak tua Kha Siangtho ahi hi” (Sawl. 2: 32, 33).\nPentecost kammal in “pentekoste” kammal pan hi-in Greek laimalin Jew mite Nipikaal Pawi cihna hi (Pai. 34: 22). Anpal Pawi zong kici hi (Gam. 28: 26). Ni 50 cih thu in Paisan Pawi khit mangbuh tawh biakpiak kipat ni a kipan ni 50 a cin ni-in pawi nei uh hi. Hih ni in lungdam ni leh lungdamkoh ni hi. Hih ni-in Israel mite in khaigahte tawh Topa Pasian tungah biakna pia uh hi (Pai. 34: 22).\nTua pawi pen limciinna pawi hong suak hi. Khristian pawlpi tungah Kha Siangtho hong tunni hi-in hih ni-in mihing 3000 kituiphum uh hi (Sawl. 2:41). Jesuh in vankahin vangliatna tawh kidimin a om khitteh Kha Siangtho hong kumsukin a lamdangtakin Sawltakte hong khel hi. A meidawi Galilee mite tu-in upna tawh kikhelna lianpi piangsak uh hi.\nPentecost in pawlpi hong kipatkhiatna kici hi. Khrih nungzui – Jew, Gentile mite in leitungah Pasian innkuan thak hong suahna uh hi, ci-in kiciamteh hi.\nKha Siangtho A Hong Pai-na\nJesuh thupiak a zui thu-um mite in Kha Siangtho hong kum ding Jerusalemah ngak uh hi. Thungetna, mawhna kisikna leh Pasian minphatna tawh Kha Siangtho kipia ding kamciam a tangtung ding ngak uh hi. A ni hong cin ciangin amaute in inntung mun gol khatah kikaikhawm uh hi (Sawl. 2: 1). A sawt lo-in mun tuamtuamah kithehthang ding uh hi ( Sawl. 2:6- 13).\nSawl. 2: 1-3 sim in. Kha Siangtho hong pai tawh kitonin bang nalamdang kimu hiam?\nLauhuai phial leh kilawm hi. A masa-in van panin a ginngaih mahmah thawmging lianpi khat, huihpi-nung tawh kibang khat kiza hi. Amaute tungah meikuang bangin a vangtaang mahmah khat hong tung hi.\nLai Siangtho sungah huihpi leh meikuang in Pasian kilaakna, a vangliatna pulaak hi (Pai. 3:2; 19: 18; Thkna. 4:15). Tua banah huihpi leh meikuang in Kha Siangtho limcing hi (John 3: 8; Matt. 3:11). Pentecost ni-a nalamdang in Kha Siangtho kibua ding kamciam a tangtunna leh hotkhiatna thu kizelh nadingin a piang nalamdang hi.\nLeitung kipat a kipan Kha Siangtho in tatsat lo-in nasem hi. Thuciam Lui hun sungin Kha Siangtho in mite tungah a tuamtuamin kilang hi. Ahi zongin a hong kilaak ding zahin kilangkhia nai lo hi. “Abrahamte hun lai-in zong Kha Siangtho in nasem hi; ahi zongin a hong kilang ding zahin kilangkhia nai lo hi. Tu-in Honpa thupiak bangin a nungta thu-um mite in Kha Siangtho tawh kidim dingin thungen uh a, Khrih in vankahin a kamciam bangin a mite tungah Kha Siangtho hong pia khong hi.” Ellen G. White, The Acts of the Apostles, 37.\nTuiphum John in a hong tung ding Messiah in Kha Siangtho tawh kidim ding hi, ci-in genkhol hi(Lk. 3:16 leh Sawl. 11: 16 enkak in). Khrih in zong Messiah ahihna pulaak hi (Lk. 24: 49; Sawl. 1:8). Kha Siangtho a hong kibuah ciangin Khrih in Pa Pasian mai-ah mawhthuumna kipan hi (John 14: 16, 26; 15: 26). Pentecost ciangin tua kamciam tangtung hi.\nJesuh in singlamteh tung pan gualzo-in van a kah khitteh Pentecost ni-in thu-um mite in Kha Siangtho tawh kidim uh hi mah taleh thu-um mi khempeuh in tatsat lo-in Kha Siangtho tawh kidim ding hi (Sawl. 4:8, 31; 11: 24; 13: 9, 52; Eph. 5:18)\nKha Siangtho tawh kidim mi na hihlam bang in pulaak hiam?\nPau Tuamtuam Pau-Siamna Letsong\nSawl. 2:4 Kha Siangtho in Nungzuite tungah namdangte’ pau tuamtuam siamna pia hi. Hih siamna in Kha Siangtho piak siamna tuamtuamte lak pan khat hi (Sawl. 10: 45, 46; 19:6). Kha Siangtho piak siamnate lakah a piang ding thute genkholhna (Sawl. 11: 28), vantung nopna muhtheihna (Sawl. 7: 55), vangliatna tawh kidim kampau siamna (Sawl. 2:8; 28: 25), damsakna (Sawl. 3: 6, 12; 5:12, 16), nasem ding mi picingsak hi ( Sawl. 6: 3, 5)\nPentecost ni-a pau Kha Siangtho’ piak pau nam tuamtuam teltheihna in Kha Siangtho’ nasep a thupi pen hi lo hi. Pau tuamtuam theihna in pawlpi nasepna mazangsak hi. Gammial nasepna-ah a kisap hun om hi (Sawl. 1:8). Nungzuite in pau kibang lo namdangte lak leh leitung mun tuamtuamah hotkhiatna thugen nadingin pau tuamtuam siamna kisam hi. Pau kitheihna om kei leh thugen in a gen mite hi taleh thungai mite aa dingin a mawkna suak ding hi.\nSawl. 2: 5 – 12 sim in. Pentecost ni-in sawltakte in namdang pau tawh thugen uh hi, kicih theihna bang pulaak hiam?\nKum zalom masa sungin Jew minam 8000000 – 10000000 bang om ding uh hi. Tuate lakah 60% pen Judea gam pua-ah om uh hi. Tua hun lai-in Judean Jew mite pau Aramaic hi.Mundang pan Jerusalemah pawisiim a hong pai Jew mite in Aramaic thei lo uh hi. Pentecost ni-a mun tuamtuam pan hong pai Jew mite in sawltakte gen thute amau pau ciat tawh za thei uh hi. Sawltakte in kuama theihloh kampau, kamtuam pau tawh thugen uh hi lo-in, amau pianpih kampau tawh a thugente uh mipi in amau pianpih kampau mah tawh za uh hi.\nDialektos (Sawl. 2:6, 8) cih kammal in gam khat ahih kei leh mun khata kizang kampau-te cihna hi (Sawl. 21: 40; 22:2; 26: 14 zong sim in). Pentecost ni-a mihonpi in pau namkim kigawm mihonpi hi-in, sawltakte in mihonpi teltheih dingin kampau-in thugen uh a, mipi in zong amau pau tekin za uh hi. Galilee gam mite tungah nalamdang hong tungin a theih ngei loh kampau tawh thuhilh uh hi.\nJerusalem a om Jew mite in Sawltakte kampau thei lo uh ahih manin zukhamin ngaihsun uh hi. Amau zakna-ah sawltakte kampau in khiatna nei lo hi. Mi kimkhat in ciamnuih bawl uh a, “zu tampi dawn uh hi,” ci-in zahpih uh hi (Sawl. 2:13).\nAmaute mai-ah Pasian in nalamdang bawl taleh mite in zukhamin ngaihsun uh hi. Koi bangin Pasian mai-ah mittaw i suah loh nading kikem ding i hiam?\nZukham ci-in mite’n a kingaihsut laitakun Peter in a thupiang thuhilh hi. Peter in Lai Siangtho siksanin thugen a, Kha Siangtho kibua ding hi, cih genkholhna tangtung hi, ci-in thuhilh hi (Sawl. 2: 16 – 21).\nSawl. 2: 17 leh Joel 2: 28 enkak in. Koi bangin Peter in Joel genkholh bangin tangtung hi, ci-in pulaak hiam?\nJoel genkholhna a hong tung ding hotkhiatna thu hi (Joel 2: 32). Tua genkholhna a hong tun ciangin nalamdang tuamtuam leh Kha Siangtho hong kumsuk ding hi (Joel 2: 28 – 31). Joel genkholh bangin a piang thute Peter in pulaakin thuhilh hi. Ahi zongin Peter in Joel genkholhna tawh kisai a pulaak i phawk ding thupi om hi: Peter in ‘tua khit ciangin’ ci-in Joel genkholhna tangtung hi, ci-in pulaak sangin, ‘ hun nunung ciangin’ (Sawl. 2:17), ci-in pulaak zaw hi. A deihna in leitung mite kihotkhiat ding hun kipan ta hi, cih hong hilh hi. Ahi zongin hun nunungah hih bek a piang ding hi lo hi. Pawlpi masa omzia a tuamdiakin kipulaakna hi zaw hi. Sawltakte in zong hun bei ding ni thei lo uh hi. Ahi zongin tua ni hong nai mahmah hi, cih pulaak uh hi.\nSawl. 2: 22- 23 sim in. Peter in hotkhiatna thu bang thu lianpi pulaak hiam?\nPentecost a thupitna in genkholhna bangin a tangtung ahihlam Peter in a pulaak khitteh Peter in Jesuh nasep, a sihna leh sihna pan a thawhna thute pulaak hi. Ahi zongin thawhkikna in hotkhiatna thu aa dingin thupi penpen hi. Peter aa dingin Jesuh in sihna pan thawhkikna thu in a lian penpen hi. Peter in Lai Siangtho siksanin sihna pan Jesuh a thawhkik a deihna pulaak hi (Sawl. 2: 22, 27). Bang hang hiam cihleh Jesuh in Messiah hi; sihna in Amah lencip zo lo hi. Tua hi-in Peter a kipan Thuciam Thak gelhte khempeuh in sihna pan a tho Jesuh in Messiah taktak hi, mawhnei mite a hong hotkhiatna ding hong lak a lian bel Ama vangliatna hi, ci-in pulaak uh hi.\nSihna tawh kipelh ding kuamah i om kei hi. Sihna hong lau-sak hong patau-sak hi. Bang hangin sihna pan Jesuh thawhna in thupi mahmah hiam?\nVangliatna A Ngah Jesuh Kipahtawi-na\n“ Amah in Pasian’ taklamah omna dongin liatna ngah a, ama tungah Pasian in a ciamsa Kha Siangtho zong a ngahkhin hi. Tu laitak a na muh na zak uh nate pen kote tungah a hong piak tua Kha Siangtho ahi hi” (Sawl. 2:33).\nPeter in a thuhilh khen thumna-ah thu-um mite in a lunglut uh namdang pau pulaak kik hi. Thu-um mite in zingsang nai 9 pawl, tua hunin zukham uh hi lo-in vantung pan Kha Siangtho tawh kidim uh ahih manin namdang pau-in thugen uh hi zaw hi.\nSawl. 2: 33 – 36 sim in. Jesuh in Pasian taklamah a kipahtawi-na thu le Kha Siangtho kibua suk thu in bang kizopna nei hiam?\nPasian taklam khut in na khempeuh a ukna pulaak hi (Late 110: 1-3). Peter gen thu in Lai Siangtho siksanin a gen hi-in, a mite tungah Kha Siangtho a piak theih nadingin Jesuh in Pasian taklam khutah kipahtawi hi. Hih bangin i gen ciangin Jesuh in a ngah ngei nailo dinmun a ngah hi lo-in (John 1: 1-3; 17: 5), Pa Pasian in Topa leh Honpa-in a ciaptehna thu a pulaak i hi zaw hi (Sawl. 2: 36).\nHih thu in Lai Siangtho sunga a thupi mahmah a sia leh a pha kilangneihna thu hong phawksak hi. Jesuh in vangliatna ngah lo hi leh Kha Siangtho in mihingte tawh hong om thei lo ding a (John 7: 39), singlamteh tungah zawhna ngah lo hi leh Jesuh in vantungah liatna tawh kidim lo ding hi (John 17: 4, 5). Cihnopna-ah Kha Siangtho a hong pai nadingin Jesuh in vantungah liatna tawh a om kul hi. Bang hang hiam cihleh Pasian in singlamteh tungah Jesuh zawhna leh hih leitungah a uk Satan tungah zawhna a ngahna thu pulaak hi (John 12: 31).\nLeitungah mawhna hong lutna ciangin Pasian maitang kimu lo hi. Mihingte a hong hotkhiat nading banah Satan in Pasian a mawhsakna khempeuh thuman lo hi, ci-in pulaak dingin Jesuh a hong sih kul hi. Jesuh nasep in hotkhiatna dingin kicing hi (Lk. 4: 18-21). Jesuh in dawivei-te hawlkhia-in, Satan hencipna panin honkhia hi. Singlamteh tungah a sihna in tua vangliatna nei hi. Vantung in Khrih a hong sihna ciamtehin Satan in siatna thuak ding hi ta hi. Khrih hong pai ding kigingkholsak dingin Kha Siangtho hong kibua-suk hi.\nPeter’ thugen a ngai mipi in a zak thute uh hangin a lungsim uh lawngkha hi.Tua thungai mite lakah Jesuh thah dingin a ngen mite zong kihel uh hi (Lk. 23: 13 – 25). Ahi zongin tu-in Nazareth khua-mi Jesuh in Messiah taktak hi, ci-in tel uh ahih manin “bangci bangin hotkhiatna ngah ding ka hi uh hiam? ci-in dahin thuum uh hi (Sawl. 2: 37).\nSawl. 2: 38 sim in. Mawhmai nadingin bang kisam hiam?\nMawhna kisik i cih ciangin ngaihsutna leh nunzia khempeuh kikhelin mawhna pan kihemkhia cihna hi-in, (Sawl. 3: 19; 26: 20), mawhna hangin thuak ding gimna hang lau-na hi lo hi. Upna mah bangin kisikna man taktakin Pasian hong piakkhong hi. Ahi zongin Pasian hong piak na nial nopleh na nial thei hi (Sawl. 5: 31- 33; 26: 19 – 21; Rom. 2:4). Tuiphum John a kipan kisikna in tuiphumna tawh kizom hi (Mk. 1:4). Tuiphumna in mawhna kisik pulaakna hi. Tuiphumna in mawhna pan siantho-na leh Kha Siangtho tawh kidim thaksuakna limcing hi (Sawl. 2: 38; 22: 16; Titus 3: 5-7).\nSawl. 2: 38, 39 sim in. Mawhna kisik mite le a kituiphum mite bang kamciam kipia hiam?\nPentecost a mite in mawhmai-na ngah uh hi. Tua banah amaute’ upna a khangto thei ding, pawlpi leh mite aa ding nasem dingin Kha Siangtho kipia hi. Tua in thupha khempeuhah a lian pen thupha hi. Mite tungah hotkhiatna thu hawmsawn ding pen pawlpi’ ngimna lian pen hi (1Pet. 2:9). Tua bangin a nungta mi in hotkhiatna ngah lungmuanna nei ding hi. Kha Siangtho’ vangliatna ngah ding uh a, hotkhiat nasepna-ah kihel ding uh hi. Tua dingin amaute in sapna ngah uh hi.\nHotkhiatna thu taangko mi aa dingin “na mawhna mai hi” cih thu in bang hangin thupi mahmah hiam? A taktakin mi khat in lametna nei kei leh bangci bangin mi dangte tungah lametna hawm thei ding hiam?\nNgaihsutbeh Ding: Pentecost ni-a Kha Siangtho in a thupi mahmah vantung a thupiang hong hilh hi. Tua banah leitung mawhna hangin Khrih hong sihna Pasian in a lungdamna pulaak hi. Pentecost ni-a Kha Siangtho in eite aa dingin Jesuh in vantung biakbukah mawhthuumna kipan hi, cih thu zong pulaak hi. Tua hotkhiatna thu – vantung leh leitung kizop theihna thuthuk i tel zo kei hi.\n“Khrih’ vankahna in nungzuite tungah kipia Kha Siangtho tawh na kidim ding uh hi, cih kamciam tangtung ta ding hi, ci-in pulaak hi….. Khrih in vantung kongkhakpi sung lutin vantungmite khempeuh in Ama kimah pahtawi-na pia uh hi. Tua bangin pahtawi-na kipia a zawh madeuhun Kha Siangtho in nungzuite tungah hong tuaksuk hi. Khrih in vangliatna khempeuh tawh kidimin mongnei lo vangliatna khempeuh tawh kidim vantung Pa Pasian tawh mangkhawm hi. Pentecost ni-a Kha Siangtho in Honpa in vantung biakbukah a nasep kipan khin hi, cih pulaak hi. Ama kamciam bangin Kha Siangtho hong paisuk a, vantung leh leitungah a neih siampi leh kumpi ahihna vangliatna khempeuh a mite tungah hong pia hi.” Ellen G. White, The Acts of the Apostles, 38, 39.\n1. Koi bangin Pentecost ni-a Kha Siangtho tuhunin zong ngah ding i hiam? A kingah kik thei bang hi ding a, a kingah kik thei nawn lo bang hi ding hiam?\n2. Peter in a thupi mahmah sihna pan Jesuh thawhkikna thu Pentecost ni-a a gen thute ngaihsun in. Sihna pan Jesuh a thawhna in Messiah in sihna pan thokik lo ding hi, ci-in tua hun lai-a Jew mi tampite upna tawh kilamdangsak hi. Jew mite lamet bang hi lo-in Messiah in sihna pan thokik dingin lamen hi. Koi bangin mihing hoihsak thu zui lo zaw-in Lai Siangtho hong hilh thute zui zaw ding i hiam?\n3. Sawl. 2: 38 sim in. Tuiphum tawh kisai-in Zeisu a um mi khat a kisam mahmah kituiphum ma-in a nuntakna bei leh mangthang veve ding hiam? Siksan nei-in dawng in.


url: =Global Buanli Family: Tulaai Leitung Thuthang tuamtuam updates August 20, 2013\nTulaai Leitung Thuthang tuamtuam updates August 20, 2013\n· Kawlgamsung ah Biakna namkim tui le nga bang a teenkhop theinading ngimna tawh biakna namkimpan makaaite 8/20/13 ni in Yangon khuapi sung a om Karen Tuiphum biak innpi ah kimuhkhopna khat nei uhhi.\n· 2012 kumpan akizang Kawlgam sung lokho mitetawh kisai thukhunpi , lokho mite ading in phattuamna aom thukhunpi hoihkhat tawh laihtohding in 8/19/13 ni a kibawl Kawlgambup lokho mite khawmpi pan khensatna tawh 8/20/13 ni in kawlkumpi tungah ngetna nei uhhi.\n· Amyotha Hlutdaw ah kikupding a kipuakto Mihing zaleenna thukhun pi tawh kisai thukikupkhop kholh na khat Yangon khuapi YMCA Hall pi ah 8/20/13 ni in kibawl a Yangon khuapi sung a om gamdang palaai zumpan uliante, Mihing zaleenna lam naseemte,India gampan Mihing zaleenna lam naseemte kah uhhi.\n· Kawlgamsung mihing zaleena akankhia UN palaaipi Mr Thomas Ojae Quintana kawlgam sung akhualzinna a ni 8 na ni 8/19/13 ni in Mithila khuapi pai a khuanu khuapa te in tangkha tui awm na hawpsak uhhi. 8/20/13 ni in Vuanzi U Aung Myint leh U Soe Thein tawh kimuding hi. Zogam sung zong ongzinkhin a Zomi te teenna teng ongnawknuamlo himah tase leh Zomi ten lungkimloh nameel zong kitheinaailo suakphot hi.\n· Egypt gam ah Mohamed Morsy President thuneihna akilaakkhiatsakna haangin lungkimlo in lungphona Morsy adeih Muslim Brotherhood party te makaihnahaang in tuniciang mi 700 vaal sita a, kumpi lamte in lungphona anei mipite ahawlmangkhit ciang Muslim Brotherhood makaaipi Mohammed Badie kum 70 ( 8/20/13) ni in man uhhi.\n· Pakistan gaalkaap maang makaaipi luui (Pervez Musharraf) 2007 kum a kumpi langpang makaaipi Prime Minister luui (Benazir Bhutto) kithahna ah kihel hi ci in 8/20/13 ni in Pakistan gam Rawalpindi thukhen zumpi te in mawhmat uhhi.\n· Brazil gam ah 2014 ciang a tungding World Cup tukpeeng kimawlna etnading letmat 8/20/13 nipan Fifa's website tungtawn in kileitheita hi ci in Fifa te in taangkokhia uhhi. Tiket peen 3.3 million ciang kizuakding ci uhhi. Zomi a kihelnuam te ading in tiket leh vanman anuai abang ahihi.\n· Israel leh Palestinian te gamnih kilemna thu akikup laaitak un adeihlo Palestine mipi te in West Bank nitumna lamteng ah lungphona nasiatak nei uh a Israel gaalkaapte khenkhapna pan 8/20/13 ni in Palestine mi khat si in Palestien gaalkaap 2 leh nautaang 2 liam hi ciin Israel gaalkaapten genkhia uhhi. Langnih kilemnading thukikupna ahihleh zomtoto laai uhhi.\n· Nung Sunday ni 8/18/13 ni pan Philippine gam Manila khuapi sung ah guah nasiatak zu ahihman in tuicin tung a 8/20/13 ni in khuapi sung 70% tui in tum in pi 5 tabang thuuk hi ci in Philippine kumpite in taangkokhia uhhi. Tua ban ah mi 7 sikhinzo a mi 130,000 vaal in a inn alo te uh nusia in taaikeek mang uhhi. Russia gam ah zong tuicin tung a mipi 20,000 vaal in inn le lo nusia in taaikeek uhhi.\n· USA gam New Jersey aom Naval Weapons Station Earle kici US te gaalvankholna phualpi 8/20/13 ni zingsang in puakkham a mi 9 liam in khat naakliam mahmah hi ci in thuneite in taangkokhia uhhi. Ahang akikan saanlaai tak ahihi.\n· USA gam I Vice President pa Joe Biden tapa Beau Biden (attorney general of Delaware) thaneem zawngkhal natna tawh Texas state Huston zatopi ah 8/20/13 ni in kipuak hi ci in Vice President pa tanu pawl in taangkokhia uhhi.\nPosted by Thang Khawm Pauzomi at 12:33 AM


url: =Kawlgam Makaipi 6 Thukikupna Nei\nWritten by Tongsan Admin\tSaturday, 11 April 2015 14:28\nTulaitak Kawlgam kivaipuakzia manawt theihna dingin makaipi 6 kicite ahi; President U Thein Sein, Daw Aung San Suu Kyi (NLD), Upper Parliamentary speaker U Swe Mann, Lower House Speaker Khine Maung Myint, Mualtungmi Party khempeuhte' palaipi Dr Aye Maung leh Galkap mangpi General Min Aung Hlaing tengin April 10, 2015 ni-in Nyipidaw kumpi zumpi ah kimuhkhopna nei uh hi. Tua thukikupna tungtawn in Democracy dik tak tawh kalsuan theihna ding thukupna nei thei uh a, a maban April kha bei (Tuibuah pawi) khit ciangin, 2016 kum kiteelna ding vai le adiakdiak in galkapte' bawl tawm 2008 Thukhunpi (Constituition) puahphat ding vaite nasiatak kikupna nei kik ding cih kiza hi.\nUN Khawmpi pan Nu Ningpi Thupulakna\nWritten by Tongsan Admin\tFriday, 10 April 2015 21:32\nZomi Innkuan USA kipawlna tang’in Zomi min tawh UN Numei Khawmpi ah akah Nu Zen Khan Ning (Sianu Ningpi Gualnam) in Khawmpi a kahna thu leh a tuahkhak thute pulakna (Report) tom kimcing anuai abangin nei hi.\nHih UN Numei Khawmpi pen “The 59th Session of the Commission of the Status of Women/Beijing +20 (2015)” kici a, UN Kipawlna sung a gam tuamtuam pan akah Numei Makaite leh UN ECOSOC ah Consultative Status angah CSO/NGO kipawlnate akah thei ahi hi. Zomi Innkuan USA kipawlna inzong Consultative Status hihna tawh Tangmi akipuak thei hi a, Zomi-te thu ahi zongin, Kawl gam thu ahi zongin, hih Khawmpi thulu tawh kituak thute a sung thei, a pulak thei, a kum thei ahi hi.\nZIUSA kipawlna tang’in Khawmpi akah dingin akicial numei makai pawl khat sung pan, Zomi numei makai (6) leh ZIUSA EC pan makai khat vakah zo hi. Khawmpi akah Makaite pen ZIUSA kipawlna min tawh sum leh paai a kisik zo hilo a, gam leh minam a itna uh, Zomi numeite dinmun a khualna uh, kipawlna a deihsakna uh tawh hon\nReports on CSW59\nKumsim in Numei (aneu alian)te khantohna ding vai tawh kisai thu le la tuamtuamte UN zumpi, New York khuapi ah kibawlden hi. Gam tuamtuam pan numei makai a tul a sim ki kaikhawm in amau gamtek panin Numeite khantohna ding bang teng vaihawmna nei uh aa, bang teng semkhia khin uh aa, bang sep ding om lai, bang thu tuakkha, bang kisam cihte kikup khopna leh kilawmtatna ahi hi.\nTu kum in, Leitungbup Numei Makaite Khawmpi khat ahi, a 59 veina Commission of the Status of Women/Beijing +20 (2015) khawmpi ah Zomi min tawh ZIUSA kipawlna Tangmi, Zomi Numei Makai (7) vakihel thei ung. Kawlgam pan in Dr. Dim San Nuam, Siama Man Cing, Siama Ciin Vung te zong hong kihel thei uhhi. USA gam sung pan in Siama Zen Khan Ning, Siama Ngai Zen Cing, Siama Don Ngaih Lian leh ZIUSA EC pan Pa Thang Do Hang cihteng ka hi uhhi.\nHih khawmpi pen March ni 9 – 20 sung hi mah leh annek tuidawn, taxi man, hotel man, vanleng man te ei leh ei anguai tawh ki pai ahih ban ah vaai ki nei tek ahih manin a tawp dong ki om zo lo suak hi. Bangbang hi leh Zomi Numei te ki hel theihna sunsun ahih man in neih leh lam picing kei mah taleh mite in bangci bangin nasem, mapang uh aa a gam ciat vuah bangci nasep uh, bangci vaihawm uh cih te ei Zomi te in zong bangci leng Zomi Numei naupangte makaih thei ding leh amau’ii Mihing Thuneihna ah lamman tawh paipih thei ding cih te va mu, va za bek hi loin kum tampi mah a semkhia khin mite tawh bangci bangin mapang khawm le hangh mite’ gualzawh tantan en’ zong ban zo, sem zo ding cih lunggulhna hi pi pen ahih manin March ni 9–11 ni dong hunnuam tak hong zangh sak Topa min ka phat masa uh hi.\nKa paina uh thu tomkimcing in hong gelh ing. Laisim a kuamaciat Topa in thupha hong pia henla, Zomi te maban ah deihsakna leh lainatna tawh ma a pang thei tawntung dingin hong siam ciat tahen!\nKawlgam pan hong pai Sianute leh ZIUSA tangmi Siama Ngai Zen tawh International Women’s Day Parade (Leitungbup Numeite’ Ni) ah zong thalawp, lunglawp takin nakuankhia zo uhhi. Tua ni mah in Siama Ngaih Lian leh Siama Ningpite a omna tek pan un cidam in New York nitak nai 5 in hong tung thei uh aa, Hotel ah van nga in UN zum ah registration bawl suak thei uh hi.\nZingsang nai 9 in UN zum pi ah Zomi Numei Makai te ki tuntuah in kimeltheihna hun nuamtak zatkhit uh ciangin CSW59 honpawi hun hong cingta ahih man in Conference Hall ka zuan uh hi\nThugente leh a Thute Tomkim cing:\nUnder Secretary General Ba Ki Moon in tom kim cing mahmah in a nuai aa thu te hun hon na ah hong gen hi. Kum 1995 in Beijing Declaration and Platform for Action cih thulu tawh Numei te bangci bangin lamsang thei ding, bang lampi zangh ding cih te om khin hi mah leh kum 20 bang pai khin sungah nasepna te "unacceptably slow" upzawh loh in zekaai mahmah mawk hi ci hi. Mihing 100 ah 50 in amau septheih/hihtheihna a neih lam a theih kei uh leh 100 ah 100 ii ngimna te tangtung ngei lo ding hi. Numei te pen gal lak, sa lak; innkuan sung buaina leh nasepna mun te ah ki deidan na cih vangik te a lim puak pen te a hi uh hi.\nNumei te haksatna/bawlsiatna thuak (victim) te bek hi lo in khantohna ding mainawtna ding te ah mapang te hi zaw uh hi. Numei naupangte thapia in makaih le hangh khantohna dingah mahial siam; thubuai/thunawngkaai te ah thu minsiam; leh khangno te lak ah thu leh la gamtat hoih lo te a so kik/hin’ kik loh na ding a daltan zo thei te zong ahi uh hi.\nKum 2015 pen Numei Pasal liangko kikim aa khantoh na ding leh ki kheelna lianpi a om na ding in Numei te pen I vaihawmna khat peuhpeuh ah ki helsak in thupi bawl in lamsang ni. Political Declaration adopted by the Commission in zong Numei Pasal liangko kikim na ding nasep te zong a zekaai zia leh tu ni dong mah in Numei te nenniam na nasia mahmah lai a hih na lim gen mahmah uh hi, tua ahih manin kum 2030 ciangin hih Numei Pasal Liangko kikim na ding ngiimna a tangtun taktak na ding in khut kilen in mapang khawm ciat ni! Phumzile Mlambo-McGuka, Under-Secretary-General for Gender Equality and the Empowerment of Women and Executive Director of UN-Women in Numei Pasal Liangko kikim theihna ding nasepna tampi mah om khin hi mah leh ii ngimna te zung thukpi kha in ki khel na taktak om thei nai lo hi ci hi.\nGeneral Assembly President Sam Kutesa (Uganda) in numei te pilsinna, numei te cidamna lam ah khantoh na tampi a om mah bangin numei naupangte in innkuansung buaina le gal le sa aa matna, buanna, thahna te nasia tak in thuak lai uh bek hi lo in, innkuan sung, gamsung vai ah thu khensat theihna a bit nei thei nai lo uh ahih man in tua te ah nasia tak in ma pan’ ding gen hi. "Ei teng hi lai ah I ki kaih khop na pen Nasem ding aa ki kaikhawm hi hangh" cih tawh Commission Chair Kanda Vajeabhaya in mipi lungsim hong la in Numei Pasal Liangko kikim ding mah lim gen hi.\nPatricia B. Licuanan, Minister for Higher Education of the Philippines in ahih leh kum 1995 kum Beijing khuapi aa ngimna te sepkhiatna a om tampi te ah bang zahta in angtan’ huai, sep ding a om lai te lak ah sep theih pah ding te ah thalawp taka sep khiat ding, sep lai ding te zong sepsa te lampi tawn lo zaw in lamthak zong aa a hoih zaw, a zang’ zaw aa sep khiat mengmeng ding leh bang ci sep ding cih lampi tampi I muh sa te zangh’ aa thasial lo aa mapang ding hangh aa Beijing lai aa I lawpna lungsim te satsuah kik ni cih tawh mipi hanthawn hi.\nLydia Alpizar, Executive Director of the Association for Women’s Rights in Development makai pi nu in zong ki tuam bawlna, ki tuam paihna, numei khangcing leh numei naupang te deidanna leh kumpi thukhun hoih lo tuamtuam paikhia aa Khuahun ki kheelna te ah hi ta leh, sum leh pai zon’ na te ah leh, gamsung ki pawlna tuamtuam te ah ki deidan na om lo in numei naupang te kemcing leh launa pan lungmuanna ah pai pih ding lim gen mahmahhi.\nEuropen Union tangpi (kusa) aa hong pai Marite Seile, Minister for Education of Latvia in "Koi gam mah in Numei Pasal Liangko Kikim na tatak ngah nai lo hi, ahih hangin gam khat ciatin i thuak, i phut khak leh i gualzawhna om sun te gen ding nei ciat ding hi hangh". Leitungbup ah khang khat in khat vei peuh mah Mihing Thuneihna leh Numei Lapsanna (Human Rights & Empowerment of Women & girls) hun om veve aa, tua hun sung ah MIHING thupitna bulphuh in kilungtuak tak in mapang khawm le hangh Zawn’ Luatna (extreme poverty) te zong I khangin a bei mang thei bek hi lo in, Mihing Thuneihnate hong picing dinga ki deidanna te hong mang ding hi.\nLYDIA ALPIZAR, Executive Director of the A ssociation f or Women ’s Righ ts in Development , in hi lai ah I ki kaihkhopna ah minam deidan lo, biakna deidan lo, numeipasal deidan lo in gimpipi tawlpipi mah aa deihsakna tak tawh na a sem numei tampi takte pahtawi na hun hi sak ni. Gallak, salak mai ah nasem numei tampi tak te’n anuntakna ta’n lawh uh hi. Numei naupangte’ Mihing Thuneihna (Human Rights) a cingtaak taka ngah theihna dingin a bit ki piakkhiatna leh sepkhiatna kisam mahmah hi. I ngiimna a tangtun na dingin a kisam sum le paai te leh deihsakna tak tawh a sem khia ding mi tampi ki sam lai hangh. A mual leh guam zui in I ngeinate hangin nasep na zong deih bangin taangcing pah samsam lo ding hi mah leh lungkia lo aa I sep pai suak ding leh mipi te pilpiak ding thasial lo in sem khawm ciatni!\nTuesday March 10, 2015 (zingsang lam) NumeiPasal Liangko Kikimna, Numei Thuneihna leh Numei Thahatsakna te Taangci’n Theihna Ding (Realizing Gender Equality, Women’s Rights & Women’s Empowerment) cih tawh kizui in ka zaak uh thute tomkimcing in anuai ah na sim in. Hih side event ah Moderator a seem Radhika Balakrishnan, PhD, Faculty Director Center for Women’s Global Leadership (CWGL) in hun honna ah ama vei mahmah ahi Pilna (Education) thu bulphuh ding tawm khat mipi hanthawtna hong nei masa hi. Pilna sin ding tampi tak om aa, sang pan I sin pilna, inn pan I sin pilna leh lawm leh gual te tawh ki thuahna pan I sin pilna, namdangte, biakna tuamtuam te pan I sin pilna cih PILNA nam tampi na om hi. Tua I sinkhak, I muhkhak pilna te lak ah Thuneihtheihna zong na ki hel tawntung hi mah leh Thuneihtheihna (RIGHTS) cih pen banghiam cih I tel kei aa leh I mu thei kei ding hi.\nMaria Cristina Perceval Ambassador and Permanent Representative Permanent Mission of Argentina to the UN Panelist in Numei naupangte in bang Thuneihna (rights) nei uh hiam cih a thei lo gam tampi om lai ahih manin tua te pilna I piak ding I vaipuakpi pen ahi hi. Numei te a niam zaw tuan ding aa hong ki bawl hi lo. Numei te in zong pasal te mah bangin pilna sin theihna thunei uh hi. Numei te in zong hansan takin a dik lo, amaan lo te ah a ding ngam, a gen ngam leh a pulaak khia ngam te ahih ding uh ki sam hi. A thupi pen ah Numei te in bang thuneihtheihna nei uh hiam cih PILNA piak ding I vaipuak hi. Argentina ka gam vuah zong Pasal te in thunei lua ahih man in Numei te aw koi mah ah ta zo lo hi. Tua pen damdam in hong kiheihei ta ahih manin Argentina ah zong kikhel theihna hun hong om ta ahih leh no gam, no lei ah zong om thei ngei lo ding kici thei tuan lo hi. A om theihna dingin hi lai aa om no teng khatciati vaipuak hi. Na veng na pam ah, na pawlpi sungah, sangte ah nasia takin pilna piak ding hong hanciam un. A kisam sum leh paai te ahih leh patuah om lo hi. Sep ki pat ding leh sepkhiat ding bek ahi hi ci hi.\nDr. Hoda Badran, Chairperson Egyptian Feminist Union and the Alliance for Arab Women in ko Arab gam ukna sungah Numei te thu neih theihna om lo hi. Kumpi sung ah zong Numei makai mimal ki sim thei lai ding hi. Makai ki laihna ah zong numei te makai ding sehna ah ki zekaai mahmah lai hi. Legislature (Kumpi thukhaam/thukhun) bawlna ah zong numei ki hel ki om nai lo hi. Gam thu sungah numei a ki thupi muh mateng Arab gam ah numei te’ thuneihtheihna cikmah in ki lamsang thei ngei lo ding hi. Hih pen ka buaipih pen uh thu hi aa, haksa bek hi lo in bangci nawk ding cih zong ngaihsut haksa mahmah hi ci hi.\nHih Arab gam te ah global terrorism (gamsung/gampua gal); sum leh pai haksatna, biakna khat leh khat ki thusim sak lohna leh minam ki deidanna te nasia lua ahih manin Mihing Thuneihna cih thadah in Numei Thuneihna nasep te zong ki mazang zo lo hi. Arab gam ah numei te in ta tampi nei uh hi. Amau thuneihna ki hel vet lo ahih manin kumsim phialin naupaai, nausuak den uh hi. Pasalte innkuan sung a vaakpi pen ahih naak aa leh ama thu bek in thu hi aa, NUMEI te in thu nei thei lo uh hi. Tua hangin numei tampi tak te in ta tam nei lua uh ahih manin lungsim leh pumpi cidamna naakpi susia hi. Sum le paai haksa ahih manin a tate uh sang ah koih zo lo uh hi. Mihing Thuneihna ah mi khempeuh in pilna sin theihna nei hi mah leh ta tampi a nei te in a tate uh sangah koih zo lo uh ahih manin buaina tampi piangsak aa, khangno tampi te gamsung/gampua galkap ding in tai mang uh hi.\nKAWAMA cih kammal pen in "Pasal te Thupizaw" numei te san’g cih lungsim pen paihkhiat ding haksa mahmah lai ding hi. Gamsung ki ukna a ki kheel matengin, Women’s Rights leh Women’s Empowerment pen ko a dingin kammal thak a bang den ding suak hi. Thaulawng thautang te Ballpen Khedan te tawh I khek theih masiah Arab gam pen a ngei in om den ding hi, hih pen ko ii haksatna (challenge) pi khat hi ci hi.\nGloria Bonder , Headmistress of Gender and Political Society FLACSO (Latin American School of Social Sciences) in "mi khat peuh in hong sem na ve ci ken la, nang mahmah talawp tak in mapang in." Nang mahmah na ki phum, na ki hel aa pan’ na lak ciang bekin lampi hong ki hong pan ding hi. Khutzepsa in kua in hong sem tam cih sangin, na khut phalhin la ki pan khia in. Hih Beijing+20 ii ngimna te I tangtun’ theihna dingin PASAL te zong PILNA i piak kul masa hi. Pasal tampi takte in Numeite’ Thuneihna cih zong a thei lo leh a tel lo tampi mah om hi. Human Rights, Women’s Right pilna I piak ciangin zong Pasalte ki hel le uh I ngimna te tangcing baih zawh dinga, hih nasepna ah Pasal te mahmah zong hong ki hel thei le uh tangzai baih zaw lai ding hi.\nNumei Thuneihtheihna cih pen numei bekbek I bulphuh luat ding zong hi thei khin sam lo ahih manin, lai a sim thei, numei te a thupi sak leh numei thuneihtheihna thu a thei pasal te zong tavuan pia in khut kilenin nasem khawm leng "meikaang" bangin ki zel baih zaw ding aa, numei naupangte a ding bek hi lo in I khua I tui, I gam I lei ah liangko kikim in nasem khawm thei le hangh "KHANTOH" na lam leh gaalmuanna, lungmuanna om ding hi. A thupi pen ah Kihel (inclusion) ding thupi, Sawktheihna (access of recourses) nasep na ding a kisam sum leh pai leh nate koi ci ngah ding leh Hawmkhia/Zanghkhia (contribution) kik le hangh mailam I masuan om lai te ah nawklah ding phutlah ding om lo ding hi ci hi.\nSusan Hopgood , President, Education International (EI) and the Federal Secretary of the Australian Education Union (AEU) in kum 1975 tan 9 ka hih lai in ko gam ah Numei te in Puankhui bek sin thei ding aa, Pasal te in Singsui dan sin thei ding ci in hong ki khen hi. Kei ka hih leh Singsui dan ka uk mahmah aa ahi zongin hong ki phal lo hi. Numei leh Pasal ki naak khen lua zaw in naupangte in bang uk uh hiam cih tawh hong ki makaih lo zaw hi. Tu hun ciangin numei pasal cih om nawn lo in ei lunglutna leh ei ukna tawh ki zui in pilna siamna ki sin thei ta hi. Karate cih te zong pasal bek in sin nawn lo in numei tampi takin zong sin ta uh hi. Company lianpipi te ah zong Numei makaipi tam mahmah ta hi. Gam ki uk nate ah zong en le hangh Numei makai na om koi koi ta hi. Kum zalom 21 sung ah I lungsim te kum zalom 17 lai lungsim te tawh ki teh thei nawn lo hi.\n"Pilna in Thahatna" (Education in Power) hi a cih mah bangin numeipasal om nawn lo in a neu a lian in Sangah pilna sin theihna leh a mau ii ukna tuamtuam ah pantah zo peuh le hangh numei leh pasal ki deidanna leh ki tuambawlna te hong beibei lel ding hi. Pilsinna in mimal khatciatii thuneihtheihna hi aa, sangkah ding in pasal te bek sawla, I tanu te inn nasem ding bek aa I sawl lai tengin liangko kikimna pen mualmong et bang lai ding hi. Kei pen Sang lam tawh ki nahvawh mahmah ka hih man in ka paipai na ah sangkhan sungah naupangte om zia ka encik mahmah hi. Tu hun ciangin ei gengen zong kul nawn lo in, sangkhansung ah siate in numei leh pasal te hih theih, bawltheih, septheih ci -in khen’ tuam a neih kei uh leh tu lai khangno tampi takte hong gol uh ciangin amau khanghun in ki deidanna te zong hong om nawn lo lel ding in ka mu hi. Thu muhna, thu theihna pen sangkah na pan bek hi lo in LAIBU sim na pan zong thu tampi hong musak ahih manin Numeipasal Liangko kikim na ding leh Numei naupang thuneihtheihna te zong I theih beh nop leh laibu tampi tak leh media tuamtuam te ah zong ki gen ahih man in sim ding, ngaih ding leh sep ding thupi ka sa hi. Education is Power and education is an individual rights ahih man in hih tona (challenges) tuamtuam I gualzawhna dingin Pilna mah thupi sak ciat ni.\nNalini Singh, Programme Manager, Advocacy and Capacity Building Asian Pacific Resource and Research Centre for Women (ARROW) in Asia gam ah tona (challenges) a lian pen te ahih leh\n(1) Neek ding kicing ngah theihna (Right to Food) – Asia gam pen ki zawng mahmah lai ahih manin Numei pasal liangko kikim na ah ki buai man lo zaw in innkuan sungah gilpi a ding zonna tawh hun ki bei zaw hi. Gilpi a ding vaihawm pih khit ciangin numeipasal liangko kikimna ding leh numei thuneihtheihna cih thu ki sung thei pan ding hi.\n(2) Khangno Naupaai Khaktanna (Preventing Teenage Pregnancy) – Khangno Numei te a mau ut loh pipi in ki buan in gai uh ahih manin innkuan sung buaina piangsak hi. Numei tampi takte amau leh amau kithat uh hi. Hi lai ah Women’s Rights kisam mahmah hi.\n(3) Zawn’na leh Gilkialna Nenniamna (Eradicating Poverty & Hunger) – Asia gam ah lokho mi ki tam zaw hi. Ahi zongin nasepna a tangcin’ theihna dingin VANZAT a kicing zaw, a hoih zaw tampi ki sam hi. Lokhawh nasep na aa kisam vanzat te amawkna in vaihawm sak zo le hangh gilkial dangtaak leh zawn’na te pan gilvah ankhamna te in tu aa i buai pihpih thute tampi mah hong vengsak zo ding hi.\n(4) Nau Daalna (Contraceptive for Reproduction) – Asia gam ah naudalna te amawkna in ki hawm khia mah leh a zatdan a thei lo mi tampi tak om lai hi. Innkuan khat ah ta a tawm pen 5 ciang bang a nei vive hi aa, innkuan kivaak na ah haksa sa ciat uh hi. Tua aihman in pasal te sangkah sak uh aa, numei te inn ah anau zaw te uh cingin om uh aa, inn nasep huh in om in nu leh pa ahih leh lokho, naseem in diangkhia uh hi. Hih thu 4 teng ahih leh Asia gam ah a thupi pen aa ki ngaihsun ahi hi. Liangko kikim ding cih zong minam ngeina leh biakna ngeina khat tawh a kalsuan Asia minam te lak ah vai sah mahmah lai hi. Tu tadihin Bangladesh, India leh Asia gam tuamtuam te ah Liangko kikim ding ahi a, numei thuneihtheihna leh numei thapiakna te thu buai lua hi nai lo hi mah leh mailam a ding ngaihsut kholhna tawh tu in pilna piapia ta lehangh zong manlang lua/zekaai lua cih om nai tuan lo ding hi.\nTuesday March 10, 2015 (Nitaak lam)\nHih Numei Khawmpi sungah nisim in mun khat sung bek ah ki muh khopna thu kikupkhopna a om hi lo aa, khan tampi leh mun tampi te ah tentan nam tampi tak om ahi hi. Hih ni in zong Sumbawl mihau tampite, gamsung minam ki pawlna tuamtuamte, numei kipawlna tuamtuamte leh Liangko Kikim nasep theihna ding a lunglut mitampi te hong kikai khawm uh hi. Tua lak ah USA makai luipa zi Hilary Clinton zong hih numei khawmpi ah thugen ding khat in a kisehna tawh kizui in nitak nai 1 hun in UN zumpi ah hong pai hi. Ama thugenna khan ah UN khawmpi a pai mi tul 5 val te kita lo ahih manin khan dang panin video tawh live in ki lak in ki en ciat hi.\nHilary Clinton ii thugen a tom in ci leng: "Numei leh Pasal a kua maciatin liangko kikim ding cih pen biakna leh Pasian thusung bek ah zat ding hi lo hi, hi pen thuhoih hi cih I thei tek hi. Gam tuamtuam te leh company tuamtuam te ah zong liangko kikim aa nasem khawm aa, ngahzah kikim ding cih zong thuhoih ahi hi. Hih pen tu laitak aa Numei Khawmpi ii ngiimna leh deihna ahi pipen hi".\nKum 1995 pan tu ni ciang kum 20 sung in hi bang ciang i kalsuan zawhna pen hong piangkhia ziau, ahi vat (accident) hi lo hi. Hih kum 20 sungin "kipiakkhiatna (commitment); vaipuakna (accountability); ki pumkhatna (unity) leh hanciamna (hard work) te hang ahi hi. Tu ni aa ka lungkim mahmah na ahih leh business tuamtuam te in ahih leh hih liangko kikim na ding vai ah tampi mah hong ki hel thei leh pan’ la ciat na hih man un ka lawlpha mahmah hi. Liangko kikim nasep na a tangcin theihna dingin a beisa ah I sepkhopna te ban ah mailam ah zong nasia tak in semkhawm lai leng I zawhnai loh maban te zong kum zabi 21 sungin zozo ding hi hangh".\nNew action on women's rights - shared responsibilities (10 am – 11:15 am)\nHih a tunga thulu pen Zomite a dingin thupi sa ka hih manun va kihel ding lunggulh in ka hotel pan un zingsang nai 9 in ka dingkhia uh hi. Hotel leh UN om na pen minute 13 khawng bek ki pai ding hi mah leh New York khuapi cih mah bangin lamdung ah misi vuiding motor ki zui detdat te ka bang uh aa, hunlap in tung zolo ka hih manun hih tentan ka kah kha kei uh hi. Nai 11:30am aa om tentan te lah ki kah man nawn lo, vanleng tual delh kulta ahih manin March 11 ni in kua mah tentan kah man ka om nawn kei uh hi. Hih tentan ah a genkhiat ding uh thute ahih leh:\n1) Mihing Thuneihna Thuguite ( Human rights principles)\n2) Numei Pasal kikal ah thuneihkhop theihna\n(power sharing among women and men)\n3) Kinenniamna leh Ngeina Hoihlote Paihkhiatna\n(overcoming oppressive structures and stereotypes)\n4) Sepsa te bang ciang tangtun’ zo leh kum 20 sunga to-na te etkikna\n(Reviewing progress and set-backs over 20 years)\n5) Europe gam numeite’ Khawmpi 2014 sunga a sepna te uh\n(Nordic women's movement at the Nordiskt Forum 2014)\nZogam leh Zomi Numeite:\nHih UN Numei khawmpi ah thu kisungte i zaak ciangin Zogam ah i sep ding tam mahmah lai cih thu tampi hong mu sak bek tham loin sepnopna lungsim hong khangsak mahmah hi. Mite in amau gam ciat vuah Numei te thuneihtheihna nasia takin a sep khiat laitak un, ei Zomi te in khua kiphawk nai lo hi. Numei te thuneihna vai zong nasia takin Zogam ah i gen, i hilh, i zat ding hun lua mahmah ta hi cih hong mu sak hi. Zogam ah Zomi numeite i hilh sawn ding thu te ahih leh:\n1) Numeite’ Thuneihna (Women’s Rights)\na. Pilna (education) - Numei te zong pasal te zah mah in pilna zong ding\nb. Cidamna (health) - Numei te cidam na thupi sak leng’ i khua i tui zong cidam ding\nc. Suan leh khak (reproducation) - Innkuan sung ah ta bangzah nei ding cih khentatna ah numei te in thunei thei ding\nd. Nasep (job) - Nasep silbawl leh sum zon’ na ah pasal te mah bangin innkuan ki vaakna ding zong thei sem thei ding\ne. Thukhensat theihna (decision making) - Innkuan sung bek hi lo in, khuasung vai leh ki pawlna te ah zong amau ngaihsutna sung thei bek hi lo in, thu khensat thei ding\nf. Zahtaakna (respect) - Numei te zahtaak piak siam le hangh i khangno te in zong hong zahtaak thei ding\ng. Kihelna (inclusion) - Sepna khat peuh, vaihawmna khat peuh ah Numei te zong kihelsak ding\nh. Kideidanna (no discrimination/exclusion) - Numei te’ tuam paih, tuam bawl lo leh deidan lo zaw in thupi bawl siam ding\n2) Numeite Lamsangding (Women’s Empowerment) Nambat 1 na sunga\na pan h teng i telsiang leh i zatsiam ciang bekin Numei te a lamsang thei i hi pan ding hi.\n3) Numeipasal Liangko Kikimna (Gender Equality) Nambat 1 na leh 2 na a om ciang bekin 3na hong picing pan ding hi.\nZomi numei te zong mi nuaiah ki om nawn tuan lo hi. Pilna degree te zong thupi mah tase leh i minam, i pianna i gam it ding zun ding leh i minam i khaisan’ ding i vaipuak ahih lam i phawk kei aa leh i pilna degree te a mawkna hong hi lel ding hi. Nam itna, deihsakna leh i gam i lei i puah nop ciangin degree zong kisam masa tuan khol lo lel aa, veina i neih ding thupi masa zaw hi. Mailam ah zong Zomi te in thasial lo in i ngah thupha te zangh siama i minam, i gam i lei a laamsang ding in Topa in a kuamaciat thupha hong pia tahen!\nZen Khan Ning (Ningpi Gualnam)\nTongsan Media pan Dahpihna\nWritten by Tongsan Admin\tSunday, 05 April 2015 20:37\nZogam, Tedim gam Gawngmual khuami, Kawlpi a teng Nu Ngai Za Don (kum 68), hong nusia khinsa Pa Vungh Lian Thang' zi in, tuni Easter Sunday ni in, leitung nuntakna nusia in, a up le a muan Jesu tawh tawntung thawhkikna sungah hong paisan ta ahih manin Tongsan Media pan dahpihna i pulak hi. A nusiat a dah akap khempeuh tungah KST Pasian in mihingte kipiak zawhloh hehnepna thupha na tungsak hen.\nNu Ngai Za Don' tate;\n1. Pa Zen Suan Thang le Nu Mang Don Cing (Kawlpi)\n2. Nu Cing Lun Niang@ NuNu (Zomi Video actress; Tui Buasa Kiluakkik Thei lo, Gibang Khen Kei Ni) le Pa Nang Khan Cin (Kawlpi)\n3. Ngem Khawm Niang @ Mi Nge (Pastor, Ciimnuai Baptist Church, Hakha le) Pa Thual Sian Sang\n4. Pa En Khan Go (Pinlong hausa) le Nu Mang Sian Huai (Kawlpi)\n5. Pa Nang Sian Tung le Nu Dam Lam Lun (Tulsa, USA)\n6. Nu Zam Khan Huai le Pa Zam Khan Khai (Kawlpi)\n7. Nu Dim Ngaih Nem le Pa Ngul Do Tuang (ZYA makaipi, Kawlpi)\n8. Nu Ciin Lun Lam (Zomi video actress; Ngaih Anglai Ah) le Pa Kham Do Dal (Kawlpi)\n9. Nu Cing Sian Nem le Pastor Joseph Pau Deih Lian (Victory Community Church, Yangon)\nNu Ngai Za Don in a nuntak sungin Pasian zahtakin, thupha tampitak sangin, zong bawl hi. Pasian piak tu zong 26 tak nei man hi. Nu Don nusiat a tuleta khempeuh tawh akibangin dahpihna i pulak hi.\nBy: Tongsan Media Group\nRef: En Khat Thang (USA)


url: =White House pan theihhuai pawlkhat leh US thu tuamtuam (September 11) :: ZOMI DAILY\nposted on 12 September 2020 at 12:58 am Lomkholna: News, Thomasmung, USA\nCovid-19 Update XXVIIi: White House Press Briefing pan atheih huai thu pawlkhat leh tulai tak US sung thu tuamtuam te: (September 11, 2020)\n1) White House Briefing pan news update pawlkhat: President Trump in August kha sung in nasep (job) 1.4 million kibehlap aa, unemployment rate zong 8.4% ah kiam suk hi ci in taangko khia hi. Abeisa kha 4 sung unemployment rate pen 6.3 percentage points kiam suk aa, Covid-19 hang aa akia US ii economy zong hong hoih to to ta hi ci hi.\nPresident Trump in adiak diak in Holiday weekend sung Covid-19 natna kilawh loh nang in 1) Social distancing bawl un 2) maituam (mask) thuah un 3) Khut sial den un ci in White House new briefing pan mipi te tung hanthawtna nei khia hi.\nPresident Trump in July kha pan tuni ciang dong US gam ah Covid-19 natna ngah thak pen 44% hong kiam suk ta hi ci in zani (September 10) new briefing pan genkhia hi.\nPresident Trump pen Isarel leh United Arab Emirates (UAE) kikal kilemna abawl sak zawhna leh Peace agreement sign a thu sak zawhna hangin leitung ah Prize mingthang pen khat ahi Nobel Peace Prize kitelna ah nomination khat in kitel khia ahih manin kiangtang mahmah hi ci in White House Press Secretary Kayleigh McEnany in new briefing pan genkhia hi.\n2) Fourth coronavirus stimulus package update:\nSenate Majority Leader Pu Mitch McConnell in zani agenkhiatna tawh kizui in tu ni (September 10) ni in Senate ah $300 billion apha stimulus package neu khat vote na kinei aa, ahi zongin vote 52-47 tawh lelh uh ahih manin Pu McConnell ii thu sunna pen senate ah athukim zolo suak phot hi. Senate ah a pass nading vote 60 kisam aa, Republicans avekpi in thukim aa vote akhiat ciat uh hang Democrats te thukimna om kei leh a ki pass zolo ding hong suak hi.\nBang bang hi ta leh hih stimulus package bill hong pass theih nading in Party nih te negotiation bawl aa a thukim ciat ding uh kisam cihna ahi hi. Abeisa hun in Replubicans lam pan $1 trillion apha stimulus bill proposal a sun khiat uh hi aa, Democrats lam pan $2 trillion val sungkhia uh hi. Democrats makaipi Pi Nancy Pelosi in belh $2 trillion na thukim uh leh belh kikhupna kipan kik thei hang ci pha pha lai hi.\nPu Trump in belh Democrats lam ten stimulus deal a thu kim loh uh pen hong tung ding November election ah ka kitel kik theih nang hih stimulus bill in hong huh ding ahih man in hong haza uh leh deih lo uh ahih manin thu dang zong zong uh hi ci in Labor day new briefing ah genkhia hi. Hih stimulus bill in I gam ii econmy hong hoih sak kik dingaa, mi tampi in zong phat tuamna ngah ding uh cih Democrats ten thei na pi uh in election ah gawlzawhna ka ngah kik ding deihlo uh ahih man un a zekai sak to to uh hi ci hi.\n3) Corona virus vaccine update pawlkhat:\nPresident Trump in coronavirus vaccine pen “special day” acih uh tung ding election day ni ma in kihawmkhia zo thei ding hi ci in Labor day ni in White House new briefing pan genkhia hi. Abeisa hun te en kik leng President lui Obama hun sung in vaccine khat thoh khiat nading kum 3 bang sau vei aa, hih coronavirus vaccine pen kum khat sungin akibawl khia zo ding ahih manin vaccine bawl khat na record ah amanlang pen hi thei ding hi ci in Pu Trump in genkhia hi.\nUS Surgeon General Dr. Jerome Adams in zong coronavirus vaccine pen November kha ni 1 ni kiim in kihawmkhia thei ding ahih manin US gam sung aaom health department teng na kiging khol un ci in White House pan taangko khia hi. Pu Trump leh Pu Dr. Jerome Adams te taangko khiat ma in US Centers for Disease Control and Prevention (CDC) in US gam sung ah Covid-19 vaccine pen October kha bei ciang hawmkhia thei ta ding hi ci in genkhia masa uh aa, agenkhiat zawh uh asawt lo in Kumpi ulian pawlkhat leh mipil scientists ten a up loh thu uh leh ahih zawh nai loh ding uh pulaak khia uh hi.\nVaccine hawmkhiat ding Kumpi thu nei lam pan atangko khiat zawh ciang Pu Dr. Scott Gottlieb, former commissioner of the US Food and Drug Administration in tu kum sung Covid-19 vaccine hawmkhiat zawh nang hak sa mahmah kha ding hi ci in CBS tawh interview na ngah genkhia hi.\nCovid-19 vaccine hawmkhiat nang US kumpi tawh thu kimna la in contract abawl khin sa ahi Germany Pfizer and BioNtech company ten vaccine phase 2 na kipat ding in phalna ngah ta uh hi ci in taangko khia uh hi. Pfizer CEO leh co-founder Ugur Sahin in belh Phase 3 na pen October kha sung bawl zawh ding gelna ka nei uh aa, tua phase 3 na man zo le ung October kha sung in vaccine hawmkhiat ding ka ready thei ding uh hi ci in CNN tawh interview ah genkhia hi.\nPu Ugur Sahin in tukum sung vaccine doses 100 million bawl khiat zwah ding leh 2021 sung doses 1.3 billion bawlkhiat zawh dinguh geel na ka nei uh hi ci hi. US Federal kumpi tawh vaccine thoh khiat zawh nading nasem khawm ahi UK biopharmaceutical company AstraZeneca leh US company Modern ate in zong vaccine Phase 3 clinical trial akipat lai tak uh ahi hi.\nAstraZeneca company in vaccine phase trial 3 na abawl na ah volunteer khat vaccine zatui a sut zawh ciang a ci na gawp ahih manin vaccine phase trial abawlna pan khawl bawl phot uh hi ci hi. Ahih zongin vaccine pen tu kum bei ma in hawmkhiat zawh ding kihanciam ding hi ci uh hi.\n4) Maine state mopawi khat ah Covid-19 hang mi 147 kilawh, mi 3 si:\nMiaine state Millinoket khua, Big Moose Inn ah akibawl Mopawi khat pan Covid-19 natna kilawh gawp aa, tua lai ah akihel te tung tawn in Covid-19 natna kilawh mi 147 pha in tua sung pan mi 3 si hi ci in Maine Center for Disease Control and Prevention spokesman Pu Robert Long in CNN leh news tuamtuam te tung genkhia hi. Tua mopawi pan akipan khia Covid-19 kilawhna pen tua kiim aaom Nursing home leh Thong te dong na leng kilawh lawp hi ci uh hi. US gam sungah zong akua ma peuh in Mopawi leh Biakpiak kikhop cih te I bawl zen zen leh zong social distancing I zat tek ding, maituam I tuak ciat ding leh CDC guidelines te I zuih ciat ding thupi mahmah hi.\n5) Labor holiday weekend sung Covid-19 natna ngah tampi kibehlah ding ki um mawh:\nUS gam sung ah Labor holiday weekend sung in natna akhang mahmah na munte ah mi tampi te in social distancing bawl lo, maituam thuah lo uh aa, kikhopna, kithuahkhopna nei zih ziah uh ahih manin natna ngah thak tampi khang dingin um mawh uh hi. Tulai tak Covid-19 atna khan mahmah na state khat ahi California state, San Francisco khua Ocean Beach ah mi 1000 val bangin picnic bawl, party bawi bawl uh ahih manin natna ngah tampi kibeh lap thei ding ahih manin tua hun sung tengah akihel te in ei leh ei I ki sit tek ding thupi mahmah ding hi ci in San Francisco Mayor London Breed in genkhia hi.\nLabor day kipat ma deuh in zong Dr. Anthony Fauci, director of the National Institute of Allergy and Infectious diseases in Labor day sung mipi te apua I paikhiat ciang maituam (mask) thuah hamtang ding hantawn aa, Covid-19 vaccine hawm khiat ma siah Covid-19 dalna ding hoih pen in maituam thuahna hi ci in genkhia hi. White House coronavirus task force coordinator Dr. Deborah Birx in Labor holiday weekend khit ciang mipi lak ah akihel khempeuh in Covid-19 test bawl ciat ding hantawn hi.\n6) US gam sungah Labor holiday weekend sung Vanleng tawh khualzin mi 4.1 million pha:\nUS gam ah Labor holiday weekend sung vanleng tawh khualzin mi 4.1 million val dong pha to aa, Covid-19 pandemic hong kipat khat zawh Vanleng tawh khualzin mi atam pen hi thei ding hi ci in Transportation Security Administration (TSA) in genkhia hi. Ning kum tu hun sung in vanleng tawh khual zin 11.3 million bang pha aa,vanleng tawh khualzin pen ningkum sang tampi kiam zaw cih na ahi hi.\n7) Kentucky state sungah naupang tampi ten Covid-19 natna ngah:\nKentucky state sungah kum 18 nuai siah naupang te lakna natna ngah khang sem sem aa, natna ngah thak (new cases) ii 20% pen naupang te hi ci in Gov. Andy Beshear ii zumpi pan taangko khia uh hi. Nung Monday ni in natna ngah thak mi 291 kibehlap aa, tua lak ah mi 52 ni pen kum 18 nuai siah naupang no te hi uh in, tua natna ngah te lak mah pan akum neu pen kha khat hi ci in Governor pan genkhia hi.\nTu sung pen Kentucky om Zomi te lak ah zong natna ngah thak hong khang kik cih kiza ahih manin akua ma peuh I kidawp ciat ding leh social distancing bawl in maituam I thuah ciat ding, kikhopna cih te I bawl leh zong CDC guidelines te I zuih hamtang ding thupi mahmah ding ahi hi.\n8) Remdesivir zatui kicing nawnlo:\nTulai tak Covid-19 ci na anasia zaw deuh te kibawlna leh noptuam sakna zatui minthang khat ahi Remdesivir zatui pen US gam sungah Covid-19 natna nei thak tampi hong kibelap lap na hangin kicing nawnlo aa, state 12 sungaa Zato te ah bei siang ta hi ci uh hi. US Congress pan Representatives bawl khat leh zatui thohna company pawl khat ten Remdesivir zatui pen zatui company khempeuh in thoh khiat theih nang President Trump kiang ngen uh hi. Ahi zongin hih zatui pen US company khat hi Gilead Science company te ii neih zatui hi aa, amau phalna omlo in adang kua mah in thoh khia thei lo phot ahi hi.\n9) US gam ah naupang Tul 50 val in Covid-19 natna ngah:\nUS gam sungah naupang 513,000 (Half-million) in Covid-19 natna ngah (positive) uh hi ci in American Academy of Pediatrics and the Children’s Hospital Association in zani (Tuesday) ni in genkhia uh hi. Abeisa August 20 pan September 3 sung naupang 70,630 in natna ngah uh aa, 16% bang khang hi ci uh hi. US gam sung State 6 te ahi Indiana, Kentucky, Missouri, Montana, North Dakota and South Dakota state te ah naupang Covid-19 kilawh tam pen leh nasia pen hi ci uh hi.\nTuni ciang dong US gam sungah Covid-19 hangin naupang 103 si ta hi ci uh hi. Tua hi aa, Covid-19 natna pen naupang te tung zong tampi kimu khia ta ahih manin, Nu leh Pa ten I ta te hoih tak I kep ciat ding thupi mahmah ding ahi hi. Adiak diak in naupang te kilawhna atam zawh pen Sang kah na pan kilawh ci uh ahih manin Nu leh Pa te in Sang kah I ta te hoih tak I khoi ciat ding thupi mahmah ding ahi hi.\n10) University of Tennessee ah Covid-19 kilawh gawp:\nIn-person class ahong Sang te sung pan University of Tennessee ah Covid-19 natna kilawh gawp aa, mi 600 in Covid-19 natna ngah hi ci in University of Tennessee Chancellor Donde Plowman in genkhia hi. Tua lak ah sangnaupang 592 leh Sang nasem mi 8 te kihel hi ci hi. Tu lai tak Covid-19 natna kizeek gawp na hangin mi 2112 te quarantine alut lai tak uh ci in Pi Plowman in gen khia hi.\n11) IRS in Federal stimulus check a ngah nai lo mi million 9 te kiang lai khak ding:\nInternal Revenue Service (IRS) te in abeisa hun sungaa Cares Act tung tawn aa mipi te tung akipia Federal stimulus check ngah nai lo mi million 9 te kiang lai khak in theihsakna kinei ding ci in IRS in taangko khia hi. Tua te lak ah stimulus check ngah ding kilawm na pi online tung tawn in ngetna abawl kha lo te, ngah ding aki um mawh lo te zong tampi kihel ding hi ci uh hi.\nTua te lak ah federal income tax a bawl lo te tampi zong kihel kha ding hi ci in IRS in genkhia uh hi. IRS pan lai angah peuh mah in October 15 ciang dong IRS te ii website tungaa “Economic impact payments ii nuai aa “Non-filers” acih na ah ei ma information khempeuh phih kul ding ding ahi hi. Tua ahih manin stimulus check ngah nai lo aa, IRS pan lai I ngah khak zen zen leh amanlang thei pen in IRS website tung ah ei ma information teng phi ding ahi hi.\nIRS pan theihsakna lai ngah na pi uh in October 15 ma information a phih kha lo te in mai kum ciang Tax return abawl kul tei tei ding uh hi ci in IRS in theihsak na nei uh hi. Stimulus check pen US citizenship leh Greencard ngah nai lo tampi te kipia lo hi ci uh hi. Hih stimulus check pen abeisa hun te ah Tax pia nasem mi 160 million te tung akipia hi aa, Tax pia single khat in $ 1200 leh Nupa kop khat in $ 1200 leh kum 17 nuai siah Ta te khat ciang $ 500 ta akipia ahi hi.\n12) Tulai tak Kawlgam Covid-19 din mun:\nKawlgam kumpi cidam na lam ahi Ministry of Health and Sports te suah khiat sakna ah September 11 ni Kawlgam hun zingsang nai 8am in Kawlgam sungah natna ngah thak 115 kibehlap aa, Covid-19 natna ngah avekpi 2265 pha ta in asi mi 14 pha ta hi. Yangon bek bek ah natna ngah mi Tul val ta aa, Rakhine gam ah 600 val ta hi.\nNung deuh in Yangon, Thingangyun khua sung om Music Zone akici ansai pan nasem pi 72 te zong kihel uh aa, tua sai bek bek pan pan Covid-19 natna ngah mi 86 pha ta hi ci in Duwun News in genkhia hi. Tua ansai pen tulai tak lockdown kibawl aa, tua ansai ah asem mi 100 val te quarantine kilut sak hi ci hi.\nCovid-19 kilawh gawp na hangin Tuni pan kipan Kawlgam sung Vanleng khempeuh khawl phot uh hi ci in Kumpi thu nei ten taangko khia uh hi. University leh College khempueh khak hamtang ding leh laisin na peuh mah neih loh ding taangko khia uh hi.\nKawlgam ii Khuapi ahi Naypyitaw ah Kumpi pa ii Inn aa asem Kumpi nasem za gol khat in Covid-19 natna ngah hi ci in Duwun mah in taangko khia hi.\nAbeisa hun in Pi Suu Kyi om na Yangon Innpi ah nasem khat in zong Covid-19 natna ngah (positive) aa, Pi Suu Kyi aading zong kipautau mahmah hi. Pi Suu Kyi in belh ka inn ah Covid-19 kimu ahih manin hong thum ing ci in Online thu kikupna ah genkhia hi. Tulai tak pen Kawlgam ah Covid Hual nihna (covid-19 second wave) alut lai tak hi aa, natna kilawh ziah ziah ahih manin alahuai din mun hong tung to ta ahih manin Kawlgam aading thu ngetna ah phawk tek ni.\n13) Johns Hopkins University & Medicines te report na tungtawn in September 9, 2020 ciang dong Leitung ah Covid-19 natna ngah mi 28,171,109 (28 million) pha ta in asi mi 909,614 pha ta hi. US gam ah natna ngah mi 6,397,227 (6.3 million) leh asi mi 191,789 pha ta hi. Kawlgam ah natna ngah mi 2265 pha ta in asi mi 14 om ta hi. Kawlgam ah tulai tak Covid-19 natna akilawh ziah ziah lai tak hi aa, US om ei Zomi te sungah zong Covid-19 anei tampi kibehlap toto lai a hih manin i om na ciat ah i kidawp ciat ding leh I innkuanpih te hoih tak I kepcing ciat nang thupi mahmah ding hi.\nNote: Nung Wednesday ni nitak ZNTV pan Lia Zo Bawi hong taangkoh khiat pawlkhat zong gawmkhawm in Lai tawh asim nuam te aading “news version” tawh kong suahsak kik ahi hi. Thomas On Sian Mung (Thomas Mung Guite) Washington D.C September 11, 2020 Momno Media & Museum\nPrevious: Mimal Tangdin (Independent) MP Candidate ihcih ciangin\nNext: Zomi Community Development Center (ZCDC) Leitang vai ~ 13 September\n16 September 2020 at 7:08 am\nNasia lua. Thupi mahmah ei.\nSia Thomas in governor nong lui kik dek ta dia?\nIdol leh Laisiangtho ~ Suang Sian Thangno